APM bersiap siaga hadapi sebarang kemungkinan bencana

AYER KEROH, 5 Oktober- Angkatan Pertahanan Awam Malaysia (APM) sentiasa bersiap siaga untuk menghadapi sebarang kemungkinan bencana dan pelaksanaan Pilihan Raya Umum (PRU) yang hangat diperkatakan ketika ini.Menurut Timbalan Ketua Pesuruhjaya (Operasi) APM, Dr. Norhafifi Ismail, pegawai dan anggotanya akan disusun gerak bagi memastikan kedua-dua tugasan berjalan lancar."Kita telah pun menyusun atur strategi untuk melancarkankan pelaksanaan kedua-dua tugas ini. Dalam situasi COVID-19 dulu jugam kita uruskan mangsa banjir, kiranya bencana dalam bencana lah kan. Oleh kerana pengalaman kita dan koordinasi kita bersama seluruh agensi berkaitan, kita dapat laksanakan tugas dengan lancar dan mudah," kata Dr. Norhafifi kepada RTM hari ini selepas perjumpaan bersama warga APM Melaka, di sini.APM ketika ini bersiap siaga dengan kekuatan lebih 10,500 pegawai dan anggota di peringkat nasional.Dari sudut logistik, sebanyak 481 logistik darat, 759 logistik air, lebih 64,000 khemah dan 144 genset sedia digunakan untuk menghadapi bencana.

(Timbalan Ketua Pesuruhjaya (Operasi) APM, Dr. Norhafifi Ismail ditemui media padamajlis perjumpaan warga APM di Ayer Keroh)

Dalam pada itu, sekurang-kurangnya 10 peratus orang awam di negara ini disasar mempunyai asas latihan menyelamat jika berlaku sebarang bencana.Dr. Norhafifi Ismail berkata ia bagi memastikan proses menyelamat lebih pantas dan lancar.Beliau yakin sasaran itu mampu dicapai dengan penubuhan Pasukan Sukarelawan Tindak Balas Kecemasan Pertahanan Awam (CDERT) di peringkat komuniti yang telah melatih lebih 1.7 juta orang awam.Latihan asas membolehkan mereka yang terlibat bencana tahu langkah perlu diambil untuk menyelamat nyawa dan harta benda tanpa hanya menunggu untuk diselamatkan pihak berkuasa.“Sebenarnya kesedaran awal ini perlu diberikan kepada mereka supaya mereka dapat bersama-sama dalam memberikan bantuan sekiranya diperlukan. Jika paras air dah mula naik, mereka tidak perlu tunggu anggota keselamatan sebaliknya dengan semangat kejiranan dan ilmu asas banjir yang kita bagi ini, kita dapat bertindak awal dan mengelakkan sebarang perkara yang tidak diingini berlaku," tambahnya.Orang awam turut dinasihatkan sentiasa bersiap siaga menghadapi Monsun Timur Laut termasuk menyediakan beg kecemasan bencana.


Ceroboh perairan negara, 21 warga Vietnam ditahan

MERSING, 5 Oktober- Sebuah bot nelayan asing bersama 21 kru warga negara Vietnam ditahan Maritim Malaysia Zon Maritim Mersing kerana menceroboh perairan negara.Bot berkenaan ditahan di kedudukan 16 batu nautika timur laut Pulau Aur, Mersing pada pukul 12.00 tengah hari semalam.Menurut Pengarah Zon Maritim Mersing, Komander Maritim Khairul Nizam Misran, pihaknya menerima aduan daripada pemancing mengenai kehadiran bot nelayan asing disyaki dari Vietnam.Semua kru bot berusia 17 hingga 47 tahun gagal mempamerkan pengenalan diri yang sah.Bot dan peralatan menangkap ikan, hasil tangkapan dianggarkan 3,500 kilogram dan 1,000 liter bekalan diesel dirampas serta diiring masuk ke Jeti Maritim Malaysia Pos Teluk Gading untuk siasatan lanjut.Hasil rampasan dianggarkan bernilai RM1.5 juta dan kes disiasat mengikut Akta Perikanan 1985 serta Akta Imigresen 1959/1963.

(Bot nelayan asing yang menceroboh perairan negara ditahan pada kedudukan 16 batunautika timur laut Pulau Aur, Mersing)


Portal KKMNOW, usaha KKM tambah baik penyampaian data kesihatan negara

PUTRAJAYA, 5 Oktober- Kementerian Kesihatan Malaysia (KKM) melancarkan satu lagi inisiatif dikenali portal KKMNOW bagi menambah baik penyampaian data kesihatan yang tepat, terkini dan relevan.Menterinya, Khairy Jamaluddin berkata ia kesinambungan kepada Portal COVIDNOW, selaras pelan pendigitalan perkhidmatan kesihatan. Ia juga usaha KKM dalam mewujudkan satu platform bersepadu bagi tujuan perkongsian serta rujukan data oleh pengurusan KKM dan seluruh rakyat Malaysia."Lebih banyak lagi set-set data yang ada di dalam KKM akan dipamerkan termasuklah fasiliti kesihatan, data yang berkaitan dengan pendermaan darah, data ikrar pendermaan organ dan setiap minggu kita akan tambah set data yang baru supaya rakyat Malaysia dan juga pengguna-pengguna KKMNOW boleh memanfaatkan data itu secara menyeluruh dan telus, yang disampaikan melalui KKMNOW," kata Khairy kepada RTM selepas majlis pelancaran itu.

Tambahnya, selari dengan aspirasi Kerajaan, MyDigital, portal KKMNOW bukan sahaja direka untuk memaparkan data-data kesihatan tetapi juga melalui jalinan kerjasama dengan pelbagai agensi. Beliau turut memaklumkan KKM telah menjalankan kolaborasi strategik bersama Jabatan Perangkaan Malaysia (DOSM) semasa pembangunan portal tersebut. Dalam pada itu, beliau memberi jaminan bahawa keselamatan dan kerahsiaan data peribadi pesakit akan terus menjadi keutamaan dalam pengurusan data kesihatan.


Lebih 300 pelajar ASWARA terima tablet Perantisiswa

KUALA LUMPUR, 5 Oktober- Lebih 300 pelajar Akademi Seni Budaya dan Warisan Kebangsaan (ASWARA) layak menerima tablet menerusi Inisiatif Perantisiswa Keluarga Malaysia.  Menteri Pelancongan, Seni dan Budaya (MOTAC), Datuk Seri Nancy Shukri berkata pemberian peranti ini secara tidak langsung menaikkan semangat pelajar ASWARA untuk menjalani proses pembelajaran dengan lebih bersemangat."Menerusi pemberian ini, ia akan membantu untuk memudahkan urusan para pelajar menuntut ilmu dengan menggunakan platform internet. Kita mengharapkan mereka dapat memanfaatkan peranti ini dalam menyiapkan tugasan dan kajian secara lebih luas untuk pelajaran mereka," kata Nancy kepada pemberita RTM selepas Majlis Penyerahan Perantisiswa Keluarga Malaysia kepada pelajar ASWARA di ibu negara.

(Menteri MOTAC, Datuk Seri Nancy Shukri turut merasmikan Majlis Akal Budi ASWARA 2022 sempenapelancaran 13 buah buku ilmiah dan kreatif yang dihasilkan oleh warga kerja ASWARA hari ini)

Pada awal pelaksanaan perantisiswa ini, pelajar ASWARA tidak layak untuk memohon kerana tidak berada di bawah Kementerian Pengajian Tinggi (KPT). Walau bagaimanapun, pihak MOTAC telah berusaha dan mengangkat permohonan agar dapat memperluaskan pelaksanaan inisiatif perantisiswa ini kepada pelajar ASWARA bagi memastikan mereka yang layak mendapat manfaat. Akhirnya, permohonan tersebut telah diluluskan melalui jemaah menteri pada 13 April 2022.Turut diadakan dalam majlis yang sama ialah majlis pelancaran 13 buah buku ilmiah dan kreatif yang dihasilkan oleh pensyarah dan kakitangan ASWARA.


Trend percutian rakyat Malaysia ke Thailand tidak jejaskan industri pelancongan di Langkawi

KUALA LUMPUR, 5 Oktober - Langkawi terus mencatat peningkatan kemasukan pengunjung apabila kira-kira 1.8 juta pelancong dicatat dari Januari hingga September tahun ini.Menteri Pelancongan, Seni dan Budaya, Datuk Seri Nancy Shukri berkata data Lembaga Pembangunan Langkawi (LADA) itu membuktikan kemasukan pelancong ke pulau berkenaan tidak berkurangan seperti dihebahkan oleh sesetengah pihak. "Ini Langkawi sahaja, belum seluruh Malaysia, kita sudah mencapai lebih apa yang kita sasarkan, sebab itu kita kalau memang orang tidak ramai datang cakap mengenai 'international tourism', kalau orang tak datang kita tak dapatlah mengkaji semula sasaran kita, mula-mula kita sasar hanya 2 juta (pelancong), lepas itu kita sasar 4.5 juta dan lepas itu kita sasarkan balik kita kaji semula kepada 9.2 juta sehingga hujung tahun ini dan memang sebenarnya orang pergi ke Thailand ke, pergi ke mana ke, orang Malaysia ini manusia biasa, nak tukar angin, bukan kerana lebih baik pergi sana," kata beliau selepas Majlis Penyerahan Perantisiswa Keluarga Malaysia kepada pelajar ASWARA, di sini hari ini.

(Menteri Pelancongan, Seni dan Budaya, Datuk Seri Nancy Shukri ditemui media selepas Majlis Penyerahan Perantisiswa Keluarga Malaysia kepada pelajar ASWARA di ibu negara)

Nancy mengulas kenyataan sesetengah pihak mengenai trend percutian rakyat Malaysia ke Thailand menjejaskan industri pelancongan di Langkawi. Katanya, pemilihan Thailand sebagai destinasi pelancongan oleh rakyat Malaysia perlu diambil dari sudut positif kerana pelancong dari negara itu juga turut memilih Malaysia sebagai lokasi pelancongan mereka.


Polis Johor nafi kes culik jual organ di hospital Johor

JOHOR BAHRU, 5 Oktober- Polis Johor hari ini menafikan berlakunya kes penculikan bagi mengambil organ untuk dijual kepada hospital di negeri ini sebagaimana dakwaan yang tular di media sosial.Ketua Polis Johor Datuk Kamarul Zaman Mamat berkata hasil semakan pihaknya juga mendapati tiada sebarang laporan polis diterima berkaitan insiden jenayah seperti yang didakwa seorang individu di media sosial.Beliau berkata dakwaan tersebut dilihat sebagai satu cubaan untuk menimbulkan ketakutan dan kebimbangan orang ramai."Perbuatan menyebarkan dan membuat spekulasi palsu adalah menyalahi undang-undang dan dikenakan tindakan di bawah Seksyen 233 Akta Komunikasi dan Multimedia 1998.

Ketua Polis Johor Datuk Kamarul Zaman Mamat / FOTO BERNAMA

“Jika sabit kesalahan, boleh didenda tidak melebihi RM50,000 atau penjara setahun atau kedua-duanya sekali,” katanya dalam satu kenyataan, hari ini.Sebelum ini, tular video berdurasi tujuh saat di media sosial yang mendakwa terdapat penculikan melibatkan pengambilan organ manusia.


15 pusat e-sukan telah dibangunkan seluruh negara

KUALA LUMPUR, 5 Oktober- Sebanyak 15 kemudahan infrastruktur sukan elektronik telah dibangunkan di seluruh negara sehingga kini.Ini termasuk, penyediaan 'Hub ESports' Kebangsaan di Puchong yang berfungsi sebagai jaringan dan pusat pembelajaran bagi pelaksanaan ESports Integrated (ESI).Menteri Belia dan Sukan, Datuk Seri Ahmad Faizal Azumu berkata kemudahan bawah kendalian Persatuan Sukan Negeri itu akan diperluas ke semua peringkat kawasan Parlimen bagi mewujudkan ekosistem E-Sukan yang mampan dan persekitaran digital yang kompetetif."15 kemudahan infrastruktur sukan elektronik di seluruh negara ; Youth Cabin di Pulau Pinang, E-Sukan Studio di KL, Sarawak, Perak, Kelantan, Perlis, Pahang, Johor, Selangor, Putrajaya dan Selangor, Negeri Sembilan, Kedah."Begitu juga dengan pusat latihan fasa 1 di MSN Bukit Jalil dan Hab ESI di Puchong untuk kita siapkan studio e-sukan di setiap kawasan parlimen ini adalah mengambil masa dn peruntukan yang agak besar namun kita akan usahakan sehingga ke tahap itu,"katanya.Beliau menjawab soalan tambahan Ahli Parlimen Pasir Mas, Ahmad Fadhli Shaari.

(Menteri Belia dan Sukan, Datuk Seri Ahmad Faizal Azumu)


Buru Jho Low guna kaedah 'Red Notice'

(Foto menunjukkan Jho Low bersama dua individu tidak dikenali di sebuah restoran di Disneyland Shanghai pada Disember 2019, menguatkan spekulasi bahawa lelaki itu masih bersembunyi di China.)

KUALA LUMPUR, 5 Oktober- Kaedah 'Red Notice' yang telah dikeluarkan Polis Antarabangsa, INTERPOL adalah lebih baik.Demikian tegas Menteri Dalam Negeri Datuk Seri Hamzah Zainudin, berkaitan kaedah memburu Low Taek Jhow atau Jho Low.Jelas beliau, ia menggunakan eleman kerjasama dan maklumat perisikan yang lebih tepat.Kaedah itu juga memerlukan mana-mana 195 negara anggota yang mempunyai maklumat berkaitan Jho Low bertanggungjawab untuk menyalurkan maklumat tersebut kepada Malaysia bagi membolehkan tindakan ekstradisi dibuat. Setiap maklumat yang diterima mengenai keberadaan Jho Low di negara asing sentiasa diteliti kesahihannya oleh pihak PDRM.Ia termasuk menggunakan saluran kerjasama pihak berkuasa di negara berkenaan berdasarkan saluran antarabangsa sedia ada dan bersandarkan kepada hubungan baik serta kerjasama dengan pihak berkuasa negara asing. Beliau menjawab secara bertulis pertanyaan ahli parlimen Kepong, Lim Lip Eng.


Pentaksiran Bilik Darjah, nilai potensi murid

KUALA LUMPUR, 5 Oktober- Meskipun Pentaksiran Tingkatan Tiga (PT3) dimansuhkan, penilaian penguasaan dan pencapaian murid diukur melalui pentaksiran secara sumatif dan dijalankan pada akhir tahun.Malah, Menteri Kanan Pendidikan, Datuk Dr Radzi Jidin berkata, ujian akhir sesi akademik bagi murid Tingkatan 1 hingga 3 telah ditambah baik melalui penyediaan soalan yang setara dengan pencapaian pelajar seluruh negara."Pelaporan ini bukan untuk tujuan perbandingan pencapaian antara murid atau sekolah, guru juga boleh menggunakan maklumat diperoleh daripada pelaporan pentaksiran sumatif tersebut untuk merancang dan melaksanakan strategi yang lebih konstruktif dan bermakna bagi menggalakkan penglibatan aktif murid dalam pembelajaran, ini seterusnya membantu meningkatkan penguasaan dan pencapaian mereka,"katanya.Beliau menjawab soalan Ahli Parlimen Sik, Ahmad Tarmizi Sulaiman.Jelas beliau, pentaksiran yang bersifat holistik dan berterusan melalui Pentaksiran Bilik Darjah merupakan pendekatan terbaik bagi mengoptimumkan potensi murid secara menyeluruh.

(Menteri Kanan Pendidikan, Datuk Dr Radzi Jidin)


Terjatuh dari kerusi bayi, kanak-kanak 2 tahun meninggal dunia

JOHOR BAHRU, 5 Oktober - Seorang kanak-kanak berusia dua tahun meninggal dunia selepas kepalanya terhentak ketika jatuh dari kerusi bayi di sebuah restoran sekitar Taman Sutera di sini, petang semalam.Timbalan Ketua Polis Daerah Johor Bahru Utara, Superintendan Fariz Ammar Abdullah berkata dalam kejadian kira-kira pukul 3 petang, kanak-kanak itu sedang makan bersama keluarganya di restoran berkenaan."Siasatan awal mendapati, sewaktu makan mangsa menolak meja menggunakan kakinya."Kerusi bayi yang diduduki mangsa terjatuh dan kepala mangsa terhentak di lantai."Kejadian tersebut menyebabkan mangsa menangis dengan kuat lalu pengsan," katanya melalui kenyataan hari ini.

Tambah beliau, kejadian turut disaksikan pekerja restoran terbabit sebelum bapa kanak-kanak itu bergegas membawanya ke klinik swasta, namun dinasihatkan doktor untuk dihantar terus ke hospital berikutan keadaannya dilihat serius."Bapa kanak-kanak itu kemudian membawanya ke sebuah hospital swasta di Iskandar Puteri sebelum disahkan meninggal dunia oleh pegawai perubatan yang bertugas," katanya.Mayat kanak-kanak itu kemudian dibawa ke Jabatan Perubatan Forensik, Hospital Sultanah Aminah (HSA) untuk bedah siasat bagi mengetahui punca sebenar kematian.Menurutnya tiada sebarang unsur jenayah dikesan dalam kejadian itu, bagaimanapun siasatan lanjut masih diteruskan.Kes diklasifikasikan sebagai mati mengejut.


RM58.8 juta, diperuntuk bagi baik pulih rumah nelayan di Sabah

(Menteri Pertanian dan Industri Makanan Datuk Seri Dr Ronald Kiandee, ketika melawat rumah peserta PKPN di Kampung Kolapis di Beluran)

KUALA LUMPUR, 5 Oktober- Sebanyak RM58.8 juta ringgit diperuntukkan bagi baik pulih 4,887 buah rumah nelayan di seluruh negeri Sabah sejak 2012 hingga tahun ini.Timbalan Menteri Pertanian Dan Industri Makanan I, Datuk Seri Ahmad Hamzah berkata peruntukan Projek Khas Perumahan Nelayan (PKPN) itu disalurkan melalui kementerian melalui Lembaga Kemajuan Ikan Malaysia (LKIM)."Selain itu juga sebanyak RM19 juta peruntukan di bawah program Penempatan Semula Nelayan (PSN) telah disediakan untuk membina 300 buah rumah baharu untuk nelayan di Kota Belud, yang kini telah dilaksanakan oleh UPEN Sabah melalui Kementerian Pertanian dan Perikanan Sabah (MAFS),"katanya.Selain itu, isu kebajikan nelayan seperti Program Penempatan Semula Nelayan, PSN turut diperkasa.Manakala, melalui Program Modenisasi Vesel dan Mekanisasi Tangkapan, kerajaan telah meluluskan dana berbentuk pinjaman RM6.93 juta dan pemberian Elaun Sara Hidup Nelayan Darat sebanyak RM200 sebulan.Datuk Seri Ahmad Hamzah menjawab pertanyaan ahli parlimen Papar, Ahmad Hassan.

(Timbalan Menteri Pertanian Dan Industri Makanan I, Datuk Seri Ahmad Hamzah)


UiTM Perlis komersialkan produk inovasi

(Majlis Pembukaan Syarikat Athanliz Innovations Sdn Bhd)

ARAU, 5 Oktober- Universiti Teknologi MARA Cawangan Perlis menubuhkan syarikat Athanliz Innovations Sdn. Bhd. bagi mengkomersialkan produk inovasi yang dihasilkan para pensyarah.Menerusi Athanliz Innovations, UiTM mengetengahkan produk harum manis dan latok yang sekaligus dapat membantu UiTM Cawangan Perlis menjana pendapatan lebih lumayan melalui pengkomersialan hasil tanaman.Menurut Rektornya, Profesor Madya Dr Shukor Sanim Mohd Fauzi, pelbagai produk minuman dan barangan penjagaan diri dapat dihasilkan daripada harum manis dan latok.Bagi merangka strategi pemasaran produk dalam negara dan antarabangsa, UiTM Cawangan Perlis menjalinkan kerjasama dengan BITCOM, ZEM Holdings Sdn. Bhd, Malthai Hub serta Qveen Birds Nest Enterprise bagi memastikan rangkaian produk jenama Lindifera terus berkembang.Pihaknya turut berharap lebih banyak kerjasama strategik dapat dijalin antara UiTM Cawangan Perlis bersama rakan-rakan industri kerana melaluinya dapat menyumbang kepada pembangunan bakat dari kalangan graduan, pensyarah, masyarakat dan seterusnya dapat membantu meningkatkan pembangunan ekonomi negara. Beliau memaklumkannya pada Majlis Perasmian Pembukaan Syarikat Athanliz Innovations Sdn Bhd di UiTM Cawangan Perlis.Usaha yang dilaksanakan itu sebagai simbolik kepada sokongan warga kampus untuk lebih bergiat aktif dalam bidang keusahawanan dan pengkomersialan.


93 mangsa banjir kilat di Ipoh pindah ke PPS SK Sri Klebang

IPOH, 5 Oktober- Mangsa banjir kilat di Rancangan Perkampungan Tersusun (RPT) Chepor di sini, meningkat kepada 93 orang setakat pukul 8.00 pagi hari ini berbanding 55 orang yang direkodkan malam semalam.Jurucakap Jabatan Bomba dan Penyelamat Perak berkata pihaknya menerima panggilan mengenai banjir akibat hujan lebat itu pada pukul 10.05 malam.“Sebanyak 33 keluarga terpaksa dipindahkan ke Pusat Pemindahan Sementara (PPS) di Sekolah Kebangsaan Sri Klebang iaitu kira-kira dua kilometer dari lokasi banjir dan paras air semasa adalah kira-kira setengah meter," katanya dalam kenyataan.

PPS dibuka di SK Sri Klebang bagi menempatkan mangsa banjir dari RPT Kampung Chepor FOTO Bomba Perak

Beliau berkata pihak bomba sedang memantau lokasi terbabit dan kawasan Ulu Chepor yang turut dinaiki air.Semalam, hujan lebat yang berterusan sejak petang hingga tengah malam menyebabkan beberapa kawasan dilanda banjir kilat.


Bajet 2023: Tumpuan perlu diberikan kepada golongan berpendapatan rendah

KAJANG, 5 Oktober - Intipati Bajet 2023 perlu memberi tumpuan kepada golongan berpendapatan rendah.

Profesor Sekolah Perniagaan Siswazah UNIRAZAK, Professor Emeritus Dr. Barjoyai Bardai berpendapat belanjawan kali ini perlu menjurus kepada perspektif khusus bagi meningkatkan pendapatan pekerja dan isi rumah.

"Belanjawan kali ini mesti mempunyai beberapa sasaran khusus dan sasaran utama yang kita perlu menerima hakikat bahawa tahun 2023, adalah tahun yang paling mencabar.

Perlu ada satu sasaran dalam masa lima tahun, kita mahu purata pendapatan kumpulan pekerja dan bekerja sendiri RM5,000 misalnya, itu merupakan matlamat untuk jangka masa panjang," kata Dr. Barjoyai di sini.

Beliau berkata demikian pada program Perbincangan Khas Pra Bajet 2023 di Majlis Profesor Negara, di sini.

Tambahnya, perlindungan sosial dan perkhidmatan seharusnya dititikberatkan bukan sahaja terhadap pekerja, namun juga golongan bekerja sendiri dan isi rumah.


KKR nafi dakwaan 'Malaysia ke-12 Terbawah Miliki Jalan Raya Terburuk'

KUALA LUMPUR, 5 Oktober - Kementerian Kerja Raya (KKR) menafikan artikel sebuah akhbar tempatan yang bertajuk Malaysia ke-12 Terbawah Miliki Jalan Raya Terburuk.

Menurut kenyataan KKR yang dikeluarkan semalam, artikel berkenaan tidak tepat dan mengelirukan kerana menggunakan laporan Worst and Best Roads - US and International Ranking yang dijalankan oleh sebuah firma pendidikan pemandu Zutobi dan memberikan persepsi yang kurang baik terhadap kualiti keseluruhan jalan raya di Malaysia.

Ia susulan laporan berkenaan hanya mengambil kira empat faktor iaitu kualiti jalan raya, peningkatan kualiti jalan raya, kematian jalan raya dan saiz relatif rangkaian jalan raya dan hanya mengambil kira data untuk 59 negara sahaja, bukan semua negara di dunia.

KKR turut menjelaskan bahawa terdapat sebuah lagi kajian yang dikeluarkan Utusan Malaysia pada 10 Ogos lepas dengan tajuk “Kualiti jalan di Malaysia 21 terbaik di dunia, mengatasi Australia, Britain, New Zealand” dengan menggunakan sumber dikeluarkan oleh The Global Economy yang memperoleh data berdasarkan komponen kualiti jalan diterbitkan oleh Indeks Daya Saing Global.

“Kajian itu turut memetik sumber sahih daripada kajian eksekutif melibatkan sejumlah 14,000 tokoh dari 144 negara yang menyertai Forum Ekonomi Dunia yang berpusat di Davos, Switzerland,” menurut kenyataan itu.

Menurut kenyataan itu lagi, berdasarkan data daripada kajian Utusan Malaysia, tahap jalan raya negara ini adalah antara terbaik iaitu 5.3 mata daripada julat keseluruhan tujuh mata, di samping tahap jalan di Malaysia adalah lebih baik berbanding Sweden (ke-23), Kanada (ke-31), Australia (ke-33), Britain (ke-37) dan menduduki tangga kedua di Asia Tenggara, Malaysia menduduki tangga kedua selepas Singapura.

Sementara itu, KKR sentiasa mengambil perhatian terhadap semua laporan kajian yang diterbitkan sebagai satu kaedah semak dan imbang bagi memastikan penyampaian perkhidmatan yang terbaik untuk rakyat.

“Pelbagai komitmen berterusan dilaksanakan KKR khusus dalam menjaga kualiti jalan raya di negara ini, penyenggaraan ini difokuskan kepada Jalan Persekutuan dengan jumlah panjang 20,017 kilometer, selain KKR menerima sebanyak lebih RM900,000 peruntukan sebagai kos penyenggaraan jalan raya di seluruh negara dan 6,656 tampalan jalan berlubang telah dilaksanakan sehingga Ogos lepas,” menurut KKR.

Dalam kenyataan sama, KKR juga memfokuskan kepada usaha berterusan menjaga kualiti jalan raya menerusi kempen Zeropotholes sejak 2016 dan Kempen Kita Jaga Jalan Kita yang dilancarkan pada November 2021.

Selain itu, peruntukan tambahan sebanyak RM130 juta telah diluluskan bagi tujuan Perbelanjaan Pembangunan Kerja-Kerja Penyenggaraan Berkala Pavemen di Jalan Persekutuan Seluruh Malaysia secara sekali beri melalui surat Kementerian Kewangan Malaysia pada 13 Sept lepas. - BERNAMA


MHO, MCCC akan bawa memorandum kepada PBB, mengenai sindiket penipuan kerja

SEPANG, 5 Oktober - Pertubuhan Kemanusiaan Masyarakat Antarabangsa Malaysia (MHO) dan Pertubuhan Keprihatinan Jenayah Komuniti Malaysia (MCCC) akan membawa memorandum kepada Pertubuhan Bangsa-Bangsa Bersatu (PBB) untuk meminta campur tangan badan dunia itu terhadap isu tersebut.

Setiausaha Agung MHO Datuk Hishamuddin Hashim berkata memorandum itu akan diserahkan kepada pejabat PBB di Putrajaya esok.

Beliau berkata terdapat perkembangan positif dari Kemboja dan Laos dalam operasi menyelamatkan mangsa, namun situasi di Myanmar masih lagi buntu seakan-akan kerajaan negara itu tidak menghiraukan jenayah pemerdagangan manusia terhadap rakyat Malaysia.

“Di Kemboja dan Laos kita lihat ada penglibatan serius polis negara tersebut untuk menyelamatkan rakyat Malaysia.

“Malangnya sindiket itu kini membawa rakyat Malaysia di Kemboja dan Laos untuk diseludup ke Myanmar," katanya.

Beliau berkata demikian kepada pemberita selepas menyambut ketibaan lima lagi rakyat Malaysia yang berjaya diselamatkan daripada sindiket itu di Laos.

Turut hadir Presiden MCCC dan juga bekas ketua polis negara Tan Sri Musa Hassan.

Musa berkata operasi menyelamatkan mangsa sindiket tersebut di Myanmar mengalami kesukaran dan mencadangkan Wisma Putra menghantar nota bantahan kepada kerajaan negara itu.

(Tiga daripada lima warganegara Malaysia yang menjadi mangsa sindiket penipuan kerja dan pemerdagangan manusia di Laos sejurus tibadi Lapangan Terbang Antarabangsa Kuala Lumpur (KLIA) semalam)

Selain itu, beliau berkata perkara itu harus dibawa ke Sidang Kemuncak ASEAN dan PBB yang merupakan platform tertinggi untuk mengetengahkan isu tersebut.

Beliau berkata Tabung Kemanusiaan telah dilancarkan oleh MCCC untuk menyelamatkan rakyat Malaysia yang masih terkandas, memandangkan pelbagai faktor seperti penginapan, logistik dan bayaran kompaun kepada imigresen di negara terbabit melibatkan kos yang tinggi.

Bagaimanapun, Musa berkata satu tabung khas perlu diwujudkan oleh kerajaan bagi membantu rakyat yang masih terkandas di negara-negara itu.

Sementara itu, seorang mangsa yang dikenali sebagai Tham berkata beliau tertipu dengan iklan kerja di media sosial yang menjanjikan gaji 7,000 yuan (RM4,568) sebulan, Mac lepas.

Katanya beliau menyedari ditipu apabila dibawa ke satu bangunan di wilayah Bokeo, Laos, serta ditahan oleh warga China yang mempunyai senjata.

"Mulanya kita diberitahu kerja di pusat panggilan tetapi sampai sana baru tahu kerja sebagai scammer (penipu). Kita dibawa ke bangunan yang masih tidak siap diubah suai dan pergerakan dikawal.

“Jika tidak dapat mencapai sasaran kita akan didenda seperti berlari 80 tingkat malah ada orang yang dipukul sehingga kaki patah dan kepala pecah," katanya.

Tham berkata beliau bersama abangnya yang juga mangsa serta dua lagi individu, meminta supaya dilepaskan tetapi diberitahu perlu membayar 500,000 yuan seorang (RM326,587).

Katanya, dia bersama tiga orang lagi melarikan diri dengan bantuan orang tempatan dan bersembunyi, namun mendapati ada wang ganjaran sebanyak 1 juta yuan (RM653,175) ditawarkan untuk menangkap mereka.

Tham yang bersyukur dapat kembali ke pangkuan keluarga dengan selamat, mengucapkan terima kasih kepada kedutaan Malaysia di Laos, kerajaan Malaysia, polis, MHO dan MCCC yang tidak pernah berputus asa untuk membantu mereka pulang. - BERNAMA


PUTRAJAYA, 5 Oktober - Aplikasi MySejahtera kini dijadikan alat pengurusan kesihatan awam negara selaras dengan pelan pendigitalan perkhidmatan kesihatan.Menteri Kesihatan, Khairy Jamaluddin menyatakan aplikasi tersebut telah ditambah baik dengan pelbagai ciri baharu termasuk penyimpanan rekod kesihatan dan butiran imunisasi kanak-kanak.Selain itu, ia juga untuk menyatakan ikrar pendermaan organ dan derma darah.

(Khairy bercakap kepada media selepas Perhimpunan Bulanan Bersama Warga KKM, di sini)

"Aplikasi MySejahtera dijadikan alat pengurusan kesihatan awam negara selaras dengan pelan pendigitalan perkhidmatan kesihatan. Pemilikan, data selamat dan boleh digunakan sebagai platform kesihatan awam dan sejak beberapa bulan lepas pun saya rasa banyak ciri-ciri yang kita telah tambah Jadi inilah transisi sebagai aplikasi kesihatan awam dan jelas laporan PAC telah mengesyorkan dan sebenarnya menyokong MySejahteraa sebagai aplikasi kesihatan awam," kata Khairy di sini.Jawatankuasa Kira-Kira Wang Negara (PAC) semalam membentangkan Laporan Pembangunan dan Perolehan Aplikasi MySejahtera di bawah Kementerian Kesihatan (KKM), Kementerian Kewangan dan Jabatan Perdana Menteri di Parlimen.


Pertemuan khas UMNO: Persiapan parti sebelum PRU15

(Perdana Menteri yang juga Naib Presiden UMNO Datuk Seri Ismail Sabri (tengah) hadir pada Perjumpaan Khas Ketua Bahagian UMNO bersama Presiden Parti dan Perdana Menteri/BERNAMA)

KUALA LUMPUR, 4 Oktober- Perdana Menteri, Datuk Seri Ismail Sabri Yaakob menghadiri Perjumpaan Khas Bersama Presiden UMNO, Datuk Seri Dr Ahmad Zahid Hamidi di ibu negara petang tadi.Ia diadakan sebagai persiapan parti dalam menghadapi Pilihan Raya Umum ke-15 (PRU15).Ismail Sabri yang juga Naib Presiden UMNO hadir bersama beberapa pemimpin parti yang lain.Perjumpaan khas berkenaan diadakan di Pusat Dagangan Dunia(WTC) Kuala Lumpur bersama 764 perwakilan bahagian dan sayap melibafkan 191 bahagian UMNO.Mereka terdiri daripada Ketua UMNO Bahagian, Ketua Wanita UMNO, Ketua Pemuda UMNO dan Ketua Puteri UMNO.

(Ahli UMNO melakukan pendaftaran pada Perjumpaan Khas Ketua Bahagian UMNO bersama Presiden Parti dan Perdana Menteri /BERNAMA)


(Datuk Seri Amirudin melancarkan pusat baharu Kerry di Petaling Jaya)

PETALING JAYA, 4 Oktober- Selangor masih menjadi destinasi pilihan kepada pemain industri asing untuk melakukan pelaburan.Baru-baru ini, syarikat ramuan, perisa dan pemakanan terkemuka dunia, KERRY membuka pusat baharu di Selangor bernilai RM15.89 juta. Menteri Besar, Datuk Seri Amirudin Shari berkata, penubuhan perkhidmatan perniagaan digital global itu selari dengan strategi utama Rancangan Selangor Pertama (RS-1). "Pada 2 Ogos lalu RS-1 telah dilancarkan bagi tempoh 2021-2025 dengan objektif memperkukuh pertumbuhan ekonomi dan sosial negeri. Rangka kerja RS1 akan menawarkan persekitaran lebih komprehensif ke arah mencapai sasaran Program Smart Selangor yang dilaksanakan untuk menjadikan Selangor sebuah negeri pintar dan berdaya huni menjelang 2025," kata Amirudin selepas melancarkan pusat baharu Kerry di sini.Pusat baharu itu akan mewujudkan lebih 400 pekerjaan baharu, dan meningkatkan kemahiran pekerja tempatan.

(Datuk Seri Amirudin berkata Selangor masih destinasi pilihan pelabur asing)


Pekerja GIG perlu diiktiraf

KUALA LUMPUR, 4 Oktober- Golongan pekerja GIG perlu mendapat pengiktirafan sepertimana yang telah dilaksana di kebanyakan negara lain. Keperluan itu bagi membolehkan kumpulan berkenaan menyertai kesatuan sekerja sekaligus menerima manfaat sewajarnya. Ahli Parlimen Pokok Sena, Datuk Mahfuz Omar ketika menyuarakan cadangan itu berkata, pengiktirafan berkenaan membolehkan mereka menyertai mana-mana kesatuan sekerja, atau menubuhkan kesatuan sekerja bagi pekerja-pekerja GIG. "Sepatutnya pada saya, kita harus memberi pembelaan kepada golongan ini untuk diiktiraf sebagai pekerja yang telah menyumbang kepada pembangunan dalam negara kita. Sekaligus mereka sendiri boleh menyertai mana-mana kesatuan sekerja atau mereka boleh menubuhkan kesatuan sekerja pekerja-pekerja GIG, sama ada dalam konteks pekerja penghantar makanan, semuanya mereka boleh tubuh apabila mereka diiktiraf sebagai pekerja di bawah akta kerja yang ada di dalam negara," katanya dalam sesi perbahasan di Dewan Rakyat.

(Datuk Mahfuz Omar, Ahli Parlimen Pokok Sena)

Sementara itu, Ahli Parlimen Kapar, Datuk Abdullah Sani Abdul Hamid mengharapkan Kementerian Sumber Manusia berupaya memberi penerangan yang lebih jelas kepada kesatuan sekerja berkaitan perlembagaan kesatuan yang telah dipinda. "Bila berlakunya pindaan tentang perlembagaan kesatuan, kementerian jangan bersegan-silu untuk memastikan bahawa kesatuan-kesatuan itu diberi penerangan," ujarnya.Kementerian juga menurut beliau perlu lebih proaktif dalam menyebarluaskan penerangan kepada semua kesatuan sekerja bagi membolehkan mereka mengetahui hak masing-masing.


Zeti tahu Najib akan terima US$100 juta daripada Arab Saudi

KUALA LUMPUR, 4 Oktober- Mahkamah Tinggi diberitahu bahawa bekas Gabenor Bank Negara Malaysia (BNM) Tan Sri Dr Zeti Akhtar Aziz, mengetahui Datuk Seri Najib Tun Razak akan menerima sumbangan AS$100 juta daripada Arab Saudi ke dalam akaun peribadinya pada 2011.Bekas Pengarah Bukan Eksekutif AmBank Cheah Tek Kuang, 75, berkata beliau yang memaklumkan perkara itu kepada Zeti dalam satu perjumpaan, sejurus selepas Datuk Seri Najib membuka akaun di bank berkenaan.“Saya yang membuat janji temu untuk berjumpa dengan Tan Sri Zeti. Tujuan perjumpaan itu adalah untuk memaklumkan bahawa terdapat pembukaan akaun Datuk Seri Najib dan penerimaan AS$100 juta daripada Arab Saudi. Dalam pertemuan tersebut, hanya kami berdua sahaja yang berbincang memandangkan perkara ini adalah rahsia dan melibatkan kepentingan perdana menteri.Adalah menjadi perkara penting untuk saya memaklumkan hal ini kepada Tan Sri Zeti, kerana ia melibatkan terma ‘political exposed person’, bermaksud ia melibatkan kepentingan negara. Tan Sri Zeti mengambil maklum perkara itu, dan meminta agar ia perlu dilakukan mengikut peraturan bank dan BNM sedia ada,” katanya.

(Datuk Seri Najib Tun Razak / Foto fail)

Saksi pendakwaan ke-39 itu berkata demikian ketika membacakan pernyataan saksinya, semasa pemeriksaan utama oleh Timbalan Pendakwa Raya Ahmad Akram Gharib, pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).Menceritakan mengenai pertemuan dengan Najib berhubung pembukaan akaun dan kemasukan AS$100 juta yang diadakan di kediaman tertuduh di Bukit Tunku, saksi itu berkata Najib sendiri memberitahu kepadanya mengenai kemasukan wang daripada Arab Saudi.“Saya berjumpa Datuk Seri Najib di ruang tamu dan memperkenalkan diri saya kepada beliau. Semasa itu, hanya kami berdua sahaja yang berbincang dalam pertemuan tersebut. Saya maklumkan bahawa saya membawa buku cek berserta surat akuan penerimaan, buku simpanan dan borang permohonan kad kredit. Beliau (Datuk Seri Najib) telah mengambil dokumen tersebut dan menandatangani ruangan yang beliau perlu isi.Seterusnya beliau memaklumkan kepada saya bahawa akan ada kemasukan wang daripada Arab Saudi. Wang yang besar dalam mata wang AS iaitu berjumlah AS$100 juta. Saya tidak bertanya tujuan apa wang tersebut akan diterima oleh beliau, namun beliau sendiri menyatakan bahawa wang itu adalah sumbangan daripada kerajaan Arab Saudi untuk 'Islamic activity' kepada beliau sendiri.Ini didengar sendiri oleh saya dan dimaklumkan secara lisan oleh Najib. Selang lima minit kemudian, saya terus pulang kerana beliau (Najib) agak sibuk dan kami tidak berbual apa-apa selain dari menyatakan perkara berhubung akaun dan transaksi yang akan berlaku,” katanya.Saksi itu menambah, selepas berjumpa dengan Tan Sri Dr Zeti, beliau menyerahkan kesemua urusan pengoperasian kepada pengurus perhubungan Ambank, Joanna Yu dan Bahagian Operasi diketuai oleh Ross Foden.


Pusat Perubatan UM kumpul dana perubatan pesakit kanser B40

(Majlis perasmian kempen "Pink October 2022" dan "MH-BIFROST RUN 2022")

KUALA LUMPUR, 4 Oktober- Pencegahan awal kanser payudara mampu mengurangkan risiko penyakit sekali gus mempercepat pemulihan penyakit, menurut Timbalan Pengarah Klinikal (Perubatan) Pusat Perubatan Universiti Malaya, Dr. Mohammad Salleh Yahya.Beliau berkata disebabkan kos rawatan yang tinggi, golongan yang terjejas kemungkinan tidak dapat menerima rawatan penyakit kanser yang sesuai. Bersempena dengan "Pink October 2022", Breast Cancer Resource Centre of University Malaya Medical Centre (BCRC, UMMC) diwujudkan bagi mengumpul dana perubatan khususnya bagi pesakit kanser golongan B40 sekali gus meningkatkan kesedaran pencegahan awal kanser payudara.

(Dr. Mohammad Salleh ditemui selepas majlis perasmian kempen "Pink October 2022" dan "MH-BIFROST RUN 2022")

"Kita juga menggalakkan staf kita pakai baju berwarna merah jambu sepanjang bulan Oktober untuk kita memperingati, meningkatkan kesedaran. Apa yang kita mampu buat kalau kita tak berjaya memberi sumber kewangan ke, tenaga ke, paling tidak kita boleh memakai warna merah jambu bagi menimbulkan kesedaran," kata Mohammad Salleh selepas majlis perasmian kempen "Pink October 2022" dan "MH-BIFROST RUN 2022" di sini.Tambahnya, BCRC-UMMC dengan kerjasama Kolej Kediaman Kedua bakal mengadakan pameran selama seminggu bermula 29 Oktober.


Bajet 2023: JAKIM mohon peruntukan tambahan bagi sektor pendidikan Islam

PUTRAJAYA, 4 Oktober- Jabatan Kemajuan Islam Malaysia (JAKIM) berharap peruntukan bagi pembangunan hal ehwal Islam negara akan ditambah dalam bajet 2023 nanti.Menteri di Jabatan Perdana Menteri (Hal Ehwal Agama), Datuk Idris Ahmad berkata ia penting bagi sektor pendidikan Islam dan juga dakwah dalam era yang semakin mencabar ini."Kita mengharapkan supaya ada sedikit penambahan, itu pun kita sedar bergantung kepada kemampuan daripada pihak Kementerian Kewangan. Kita dengar nanti penjelasan daripada Kementerian Kewangan dan kita memang berharap kerana, kita banyak fokus kepada pendidikan dan juga soal dakwah ini," kata Idris kepada RTM semasa hadir mempengerusikan persidangan meja bulat ke arah memperkasakan pengurusan harta pusaka di Malaysia.

(Menteri di Jabatan Perdana Menteri (Hal Ehwal Agama), Datuk Idris Ahmad/Fail)

Persidangan ini diadakan untuk mencari jalan bagi mempermudahkan masyarakat menyelesaikan hal pengurusan harta pusaka secara lebih efisyen dan pantas. Tambah beliau, fokus bajet sebelum ini sebahagiannya telah digunakan bagi menaikkan elaun guru takmir, imam, bilal dan juga penggerak masyarakat Orang Asli.Peruntukan tambahan juga diperlukan bagi memberi galakan kepada agensi agama untuk membantu lebih ramai masyarakat yang terkesan rentetan fasa pandemik.


Kecemerlangan SPRM hasil transformasi besar-besaran

KUALA LUMPUR, 4 Oktober- Suruhanjaya Pencegahan Rasuah Malaysia (SPRM) terus teguh membanteras ketirisan dan penyelewengan termasuk yang membabitkan kes rasuah berprofil tinggi.Ketua Pesuruhjayanya Tan Sri Azam Baki berkata, reputasi cemerlang SPRM merupakan transformasi terbesar hasil penekanan kepada tiga strategi utama yang mendukung aktiviti penguatkuasaan.Jelasnya, tiga strategi itu antara lain membabitkan pendidikan antirasuah bermula dari akar umbi lagi bagi mewujudkan masyarakat bebas rasuah."Kita telah memasukkan elemen-elemen pencegahan rasuah di dalam buku teks peringkat sekolah rendah dan juga sekolah menengah dan juga kita telah masukkan elemen pencegahan rasuah yang elektif di peringkat universiti dan pada tahun akan datang.

"Insya-Allah pada tahun hadapan subjek anti rasuah yang wajib akan diperkenalkan di universiti-universiti," kata Azam selepas diwawancara dalam rancangan Bicara Naratif di Wisma Berita, RTM di sini.Terdahulu, beliau turut melahirkan rasa syukur dan bangga dengan pencapaian cemerlang SPRM bersempena ulang tahun ke-55 agensi penguatkuasaan itu.

(Tan Sri Azam ditemui selepas diwawancara dalam rancangan Bicara Naratif)


Penguatkuasaaan Larangan Ahli Parlimen Tukar Parti bermula esok

KUALA LUMPUR, 4 Oktober- Akta Perlembagaan (Pindaan) (No. 3) 2022 mengenai Larangan Ahli Parlimen Bertukar Parti berkuat kuasa esok.Menurut Menteri di Jabatan Perdana Menteri Menteri di Jabatan Perdana Menteri (Parlimen Dan Undang-Undang), Datuk Seri Dr Wan Junaidi Tuanku Jaafar, akta berkenaan telah mendapat perkenan Yang di-Pertuan Agong pada 31 Ogos dan diwartakan sebagai Akta A1663 pada 6 September lepas."Kebawah Duli Yang Maha Mulia Seri Paduka Baginda Yang di-Pertuan Agong juga telah perkenan tarikh kuat kuasa Akta Perlembagaan (Pindaan) (NO. 3) 2022 pada 5 Oktober 2022 selaras dengan Seksyen 1(2) dan Seksyen 1(3) Akta A1663. Jadi, barang siapa ahli-ahli Dewan Rakyat bertukar parti sekarang terlaksanalah undang-undang ini, dia akan jatuh keahlian dia," kata Wan Junaidi di Parlimen hari ini.Tambah beliau, surat daripada Perdana Menteri, Datuk Seri Ismail Sabri Yaakob akan menyusul kepada semua kerajaan negeri bagi menyelaras dan mengguna pakai pindaan di negeri masing-masing.Pada 28 Julai lalu, Akta diluluskan dengan sokongan majoriti dua pertiga Dewan Rakyat, manakala 209 ahli Dewan Negara pada 9 Ogos, serta 52 sokongan Senator.


Tempoh masa pengundian PRU15 dipanjangkan kepada 1 jam - Wan Junaidi

KUALA LUMPUR, 4 Oktober- Tempoh masa pengundian bagi Pilihan Raya Umum Ke-15 (PRU15) akan dipanjangkan selama 1 jam.Bagi Semenanjung Malaysia, tempoh masa baharu ditetapkan bermula pukul 8.00 pagi hingga 6.00 petang manakala bagi Sabah dan Sarawak, tempoh mengundi adalah antara 7.30 pagi dan 5.30 petang.Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar dalam jawapan bertulis di Parlimen berkata penambahan tempoh masa mengundi, memberi lebih banyak masa kepada pengundi untuk mengundi pada PRU15 akan datang.Selain itu juga, beberapa penambahbaikan akan dilakukan Suruhanjaya Pilihan Raya (SPR).Ia akan dilaksanakan bagi memastikan pilihan raya dijalankan secara cekap, adil dan telus.Antaranya, bilangan pusat dan saluran mengundi juga akan ditambah dengan mengambil kira Undi18 dan pendaftaran pengundi automatik.Lorong khas untuk pengundi berumur 60 tahun ke atas serta Orang Kelainan Upaya juga akan disediakan dan dihadkan kepada 450 pengundi.SPR turut akan memansuhkan syarat pengundian pos sebelum ini yang dilaksanakan pada PRU14.Beliau menjawab soalan Datuk Seri Muhkhriz Mahathir (Pejuang-Jerlun) di Dewan Rakyat.

(Menteri di JPM (Parlimen dan Undang-undang), Datuk Seri Wan Junaidi Tuanku Jaafar/Fail)


(Dr. Adham berkata MOSTI kaji projek bangun tapak pelancar roket di Malaysia)

KUALA LUMPUR, 4 Oktober- Empat syarikat menunjukkan minat untuk terlibat dalam projek pembangunan tapak pelancar roket di Malaysia, menurut Menteri Sains, Teknologi dan Inovasi Datuk Seri Dr. Adham Baba.Empat syarikat tersebut ialah Tijian Galaxy Aerospace Consortium, Serba Dinamik, Nusa Space dan Sovereign Systemtechnik."Mereka telah bertemu denga Mysa untuk membincangkan sama ada tapak pelancaran yang sesuai dapat dibangunkan di negara kita dengan tujuan untuk pertama tapak pelancaran, kedua pembangunan roket itu sendiri untuk membawa objek ke angkasa. "Pemilihan tapak pelancaran angkasa di negara kita bersesuaian kerana kita berdekatan dengan Khatulistiwa. Lebih-lebih lagi dia lebih murah berbanding negara lain kalau kita boleh laksanakan," kata Dr. Adham dalam sidang media selepas Majlis Pelancaran Minggu Angkasa Sedunia bertemakan Kelestarian Angkasa, di sini.Setakat ini, Malaysia sudah berjaya melancarkan 10 satelit iaitu enam satelit komunikasi dan masing-masing dua satelit penderiaan jauh dan satelit penyelidikan.

(Datuk Seri Dr Adham ketika berucap melancarkan Minggu Angkasa Sedunia di Pusat Sains Negara/BERNAMA)


Teknologi gigi palsu 3D, bantu mudahkan urusan pesakit - KKM

KLANG, 4 Oktober- Kementerian Kesihatan Malaysia (KKM) kini dalam proses pelaksanaan 'Proof of Concept' bagi Projek Rintis Penghasilan Gigi Palsu menggunakan teknologi 3D.Dua fasiliti kesihatan pergigian terlibat iaitu Klinik Pergigian Bandar Botanik, Klang, Selangor dan Klinik Pergigian Kuala Lumpur.Menurut Menterinya, Khairy Jamaluddin, menerusi projek rintis ini, penghasilan gigi palsu dijangka dapat ditingkatkan dari purata 90 unit kepada 300 unit sebulan bagi setiap klinik pergigian yang dilengkapi dengan teknologi 3D ini."Saya kagum dengan projek ini kerana kebiasaannya tempoh menunggu gigi palsu adalah lama, melebihi masa dua bulan ke tiga bulan tetapi dengan sistem pencetakan ataupun teknologi 3D ini, ia boleh siap dalam tempoh masa tiga jam sahaja," kata Khairy kepada RTM selepas melawat Klinik Pergigian Bandar Botanik, Klang, hari ini.Tambahnya, kekerapan lawatan pesakit bagi pembuatan gigi palsu turut dapat dikurangkan kepada dua kali lawatan berbanding lima kali lawatan sebelum ini.

Projek yang pertama kali dijalankan di peringkat KKM ini bermula 15 Ogos lalu dan akan dilaksanakan selama tiga bulan sehingga 15 November ini.KKM telah menandatangani Nota Persefahaman bersama dua buah syarikat swasta yang menggunakan teknologi 3D dalam penghasilan gigi palsu pada 15 Ogos lalu dalam pelaksanaan projek ini.Pada tahun 2020, 44 peratus pesakit warga emas yang datang ke fasiliti KKM memperoleh gigi palsu dalam tempoh melebihi dua bulan.Sehingga kini, sebanyak 531 buah makmal pergigian KKM masih menghasilkan gigi palsu secara konvensional kepada rakyat.


KPWKM sasar 60,000 kaunselor, tampung keperluan semasa

PUTRAJAYA, 4 Oktober- Kementerian Pembangunan Wanita, Keluarga dan Masyarakat (KPWKM) menyasarkan 60,000 kaunselor bagi menampung keperluan semasa dalam membantu menangani masalah kesihatan mental rakyat.Menterinya, Datuk Seri Rina Mohd Harun berkata bagi mencapai sasaran tersebut pihaknya memerlukan kerjasama semua pihak terutama Kementerian Pengajian Tinggi (KPT) yang menawarkan program kaunselor di peringkat ijazah."Saya melihat keperluan perkhidmatan kaunseling ini amat diperlukan. Kita boleh lihat dalam tempoh dua tahun pasca COVID-19 ini, terdapat banyak kes memerlukan kepakaran ini. Syarat untuk menjadi kaunselor adalah individu perlu ada kelayakan akademik di peringkat ijazah sarjana muda atau ijazah sarjana dalam kursus kaunseling. Lebih kurang 25 universiti IPTA dan IPTS menawarkan kursus tersebut," kata Rina Harun kepada RTM pada sidang media selepas merasmikan Sambutan Bulan Kaunseling Kebangsaan 2022 di Putrajaya, pagi tadi.

(Menteri KPWKM, Datuk Seri Rina Harun berucap pada Majlis Sambutan Bulan KaunselingKebangsaan 2022 di Putrajaya)

Tambahnya, pihak kementerian akan memudahkan proses pendaftaran kaunselor dengan menerima permohonan dan melaksanakan sesi pengesahan kelayakan kaunselor secara dalam talian.Sehingga 31 Ogos 2022, KPWKM melalui Lembaga Kaunselor Malaysia telah berjaya mendaftarkan seramai 10,136 kaunselor manakala 1,500 kaunselor berdaftar sebagai sukarelawan kaunselor berdaftar.Dalam pada itu, sepanjang 2021 sehingga Jun 2022, sejumlah 64,537 kes intervasi kaunseling telah dikendalikan oleh agensi di bawah KPWKM.


Malaysia terima pengiktirafan daripada pihak UNOOSA - MOSTI

KUALA LUMPUR, 4 Oktober- Malaysia telah menerima pengiktirafan daripada pihak United Nations Office for Outer Space (UNOOSA) sebagai antara negara contoh dalam pembangunan perundangan angkasa di rantau Asia Tenggara lanjutan daripada pewujudan Akta Lembaga Angkasa Malaysia 2022 (Akta 834).Menteri Sains, Teknologi dan Inovasi (MOSTI), Datuk Seri Dr. Adham Baba berkata bagi melaksanakan penguatkuasaan Akta 834 dan bertindak sebagai Setiausaha Eksekutif kepada Lembaga Angkasa Malaysia, kementeriannya telah menubuhkan Bahagian Penguasa Angkasa (BPA) pada Julai 2022."Pewujudan Akta 834 yang berkuat kuasa pada 4 Ogos lalu bertujuan untuk kita menubuhkan Lembaga Angkasa Malaysia bagi mengawal selia aktiviti berkaitan angkasa seperti tujuan keselamatan, mengawal selia pendaftaran objek angkasa dan mengadakan peruntukan bagi kesalahan berkaitan angkasa tertentu serta perkara yang berkaitan. Akta ini akan memastikan aktiviti angkasa negara dilaksanakan secara tanggungjawab, selamat dan terjamin selain mematuhi garis panduan yang dipersetujui di peringkat antarabangsa terutamanya melalui nited Nations Office for Outer Space (UNOOSA)," kata Adham dalam sidang media selepas Majlis Pelancaran Sambutan Minggu Angkasa Sedunia yang ke-22 bertemakan "Kelestarian Angkasa" di Pusat Sains Negara di ibu negara.

(Menteri MOSTI, Datuk Seri Dr. Adham Baba ditemui media pada Majlis Pelancaran Sambutan Minggu AngkasaSedunia yang ke-22 bertemakan "Kelestarian Angkasa" di Pusat Sains Negara)

Sempena Minggu Angkasa Sedunia, MOSTI melalui Planetarium Negara telah merangka program-program menarik untuk pelbagai lapisan masyarakat bermula 4 hingga 10 Oktober 2022.Inisiatif ini diharap dapat menyemai aktiviti pembudayaan dan pengaplikasian Sains, Teknologi dan Inovasi (STI) dalam kalangan Keluarga Malaysia serta meningkatkan kesedaran awam mengenai kepentingan STI dalam usaha Malaysia untuk mencapai status negara maju.


Banjir: Pengusaha ikan sangkar diminta bantu cukupkan bekalan

KUALA LANGAT, 4 Oktober – Pengusaha ternakan ikan sangkar di seluruh negara diminta membekalkan ikan secukupnya bagi menampung keperluan semasa pada musim banjir.Ketua Pengarah Perikanan Malaysia, Datuk Mohd Suffian Sulaiman berkata ketika ini stok bekalan ikan Lembaga Kemajuan Ikan Malaysia (LKIM) cukup untuk menampung keperluan semasa jika berlaku kekurangan sumber protein tersebut.

“Bagaimanapun dalam situasi banjir, kita meminta pengusaha ternakan ikan dalam sangkar untuk membekalkan ikan mereka sekiranya stok yang ada tidak mampu menampung keperluan ketika musim banjir.“Justeru, kita akan memastikan pengusaha ternakan ikan untuk menuai hasil mereka sebelum bencana banjir berlaku untuk memastikan bekalan cukup dan mereka tidak kerugian akibat banjir,” katanya selepas Program Pembersihan Pantai Bagi Kempen Bebas Plastik di Pantai Kelanang, di sini.Mohd.Suffian berkata, pihaknya juga memastikan keselamatan dan kebajikan nelayan terjaga sepanjang musim tengkujuh tahun ini.Tambahnya, pihaknya melalui Pejabat Perikanan Daerah akan melaporkan keadaan cuaca harian dan nelayan dinasihatkan tidak turun ke laut sekiranya cuaca tidak sesuai.“Sehubungan itu, kita menubuhkan pusat bencana di peringkat kementerian bagi menyalurkan bantuan-bantuan bagi membantu nelayan terlibat dengan bencana tersebut,” katanya.


JBPM Johor siap siaga sebarang situasi luar jangka MTL

ISKANDAR PUTERI, 4 Oktober- 1,300 anggota di Jabatan Bomba dan Penyelamat Malaysia (JBPM) negeri Johor bersedia bagi menghadapi musim Monsun Timur Laut (MTL) yang menyebabkan banjir terutama di lokasi kerap berlaku bencana tersebut.Bagaimanapun, JBPM Johor masih belum mengeluarkan arahan pembekuan cuti kepada anggota.Pemangku Pengarah JBPM Johor, Penolong Pesuruhjaya Bomba Mohd Rizal Buang memaklumkan, ketika ini jadual tugas setiap anggota berjalan seperti biasa namun meningkatkan kekerapan rondaan di lokasi berisiko banjir.JBPM juga sentiasa memantau maklumat yang dikongsikan Agensi Pengurusan Bencana Negara (NADMA) dan Met Malaysia berkaitan cuaca."Sekarang ni kita berwaspada dengan cuaca. Pihak NADMA juga sentiasa mengemas kini di platform media sosial berkenaan ramalan cuaca semasa dan akan datang. Maka, kami dari pihak bomba akan sentiasa memantau kemas kini tersebut serta kita bersedia dengan segala tindakan dan apa jua situasi.Misalnya, jika ada kawasan yang hujan melebihi 2 jam, kita akan kerahkan anggota untuk melakukan rondaan," kata Mohd Rizal kepada RTM semasa majlis penyerahan sumbangan peralatan kebombaan daripada Pelabuhan Tanjung Pelepas (PTP) di Balai Bomba dan Penyelamat Iskandar Puteri.

(Peralatan seperti mesin pemotong kayu dan hos antara yang disumbangkan PTP kepada pihak bomba)

JBPM Johor juga bersedia mendapatkan bantuan daripada pasukan bomba sukarela dan agensi serta JBPM negeri lain, sekiranya banjir buruk melanda negeri ini. PTP menyumbangkan peralatan seperti mesin pemotong kayu dan hos.


Bajet 2023: KPM mohon 11 inisiatif untuk tahun depan

PUTRAJAYA, 4 Oktober - 11 inisiatif membabitkan tiga teras utama dengan kos kira-kira RM6.8 bilion merupakan senarai harapan Kementerian Pendidikan (KPM) pada Bajet 2023 yang bakal dibentangkan Jumaat ini.Menteri Kanan Pendidikan, Datuk Dr Radzi Jidin berkata ia membabitkan inisiatif untuk murid, guru dan infrastruktur.Menurutnya, antara yang menjadi permintaan KPM untuk dilaksanakan tahun depan termasuk pembelian peranti bagi kegunaan guru di seluruh negara dan peningkatan kos Rancangan Makanan Tambahan (RMT) serta kemudahan untuk murid berkeperluan khas.

"Apa yang paling penting kita ingin melihat supaya dengan inisiatif ini keseluruhan ekosistem pendidikan ini akan dapat terus ditambah baik dari semasa ke semasa. Antara yang kita rasa perlu perhatian khusus adalah berkaitan dengan guru termasuk pemberian peranti untuk guru."Memandangkan kita bergerak ke arah mendigitalkan pendidikan, maka peranti untuk guru ini merupakan satu komponen penting kerana lepas ini banyak lagi perkara kita akan automasikan dan digitalkan dalam pendidikan," katanya ketika bercakap dalam sidang media selepas lawatan ke Sekolah Kebangsaan (SK) Putrajaya Presint 9 (2), di sini.Tambah Radzi, KPM turut memohon peruntukan khusus untuk menggalakkan pendaftaran mata pelajaran Sains, Teknologi, Kejuruteraan dan Matematik (STEM) yang dilihat semakin merosot."Kemasukan untuk program STEM semakin hari semakin menurun dan ia memerlukan intervensi menyeluruh dan peruntukan khusus."Ini bagi meningkatkan kemasukan ke program STEM bagi menyediakan modal insan masa hadapan yang mempunyai kepakaran supaya Malaysia dapat bersaing di peringkat dunia," katanya.


KPM teliti penyelesaian isu kantin padat

Datuk Dr Radzi (dua kiri) beramah mesra bersama murid  di kantin sekolah semasa mengadakan lawatan mengejut ke Sekolah Kebangsaan Putrajaya Presint 9(2), Putrajaya/BERNAMA)

PUTRAJAYA, 4 Oktober- Kementerian Pendidikan (KPM) sedang meneliti penyelesaian bagi menangani isu kantin sekolah tidak mampu menampung kapasiti terutama di sekolah yang mempunyai bilangan murid ramai.Menterinya, Datuk Dr Radzi Jidin berkata, pihaknya menyedari ada antara sekolah berkapasiti padat terpaksa menjadualkan lima sesi rehat berikutan kantin sekolah tidak mampu menampung bilangan murid yang datang secara serentak."Namun begitu hasil daripada tinjauan kita di sekolah padat ini kita mendapati satu lagi perkara kita kena lihat adalah berkaitan dengan kantin ini dan kalau ada setengah itu ada ruang untuk pembesaran kantin namun ada setengah sekolah agak sukar."Jadi kita sedang teliti perkara ini supaya sesi rehat itu tidak lakukan terlalu banyak kali menyebabkan rehat terawal itu agak bermula terlalu awal. Jadi itu antara perkara yang kita sedang teliti di seluruh negara," kata Dr Radzi selepas lawatan ke Sekolah Kebangsaan Putrajaya Presint 9 (2), di sini.

(Datuk Dr Radzi pada sidang media selepas lawatan ke Sekolah Kebangsaan Putrajaya Presint 9 (2),Putrajaya)

Tambah beliau, keadaan itu berlaku di sekolah yang mengalami peningkatan kepadatan murid sedangkan kantin hanya mampu menampung kapasiti asal kerana ia tidak ditingkatkan selari dengan peningkatan jumlah murid.Sebelum ini, KPM memberi tumpuan kepada sekolah berkapasiti padat sebelum hasil tinjauan itu mendapati isu membabitkan waktu rehat berikutan ruang kantin yang tidak dapat menampung bilangan murid.


Bacaan kali kedua RUU kawalan tembakau dan merokok dibentang Khamis ini - Khairy

PUTRAJAYA, 4 Oktober - Bacaan kali kedua bagi Rang Undang-Undang (RUU) Kawalan Tembakau dan Merokok akan dibentangkan di Dewan Rakyat, Khamis ini.Menteri Kesihatan, Khairy Jamaluddin berkata RUU itu dapat dibentangkan selepas Jawatankuasa Pilihan Khas (JPK) Parlimen yang bermesyuarat semalam bersetuju untuk meminda RUU berkenaan.JPK dianggotai 12 Ahli Parlimen daripada blok kerajaan dan pembangkang, dengan Khairy sebagai pengerusi.

"Semua ahli JPK Parlimen dah setuju, jadi bawa sahajalah, semua urusan rumit sudah selesai serta RUU ini juga sudah mendapat pandangan daripada pihak lain."Saya yakin RUU ini boleh diluluskan jika mengikut aturan mesyuarat, tapi sekiranya Parlimen dibubarkan dan ia tidak sempat dibawa ke Dewan Negara, undang-undang ini mesti dibentangkan semula oleh kerajaan baharu, itu prosedurnya," kata Khairy dalam sidang media selepas Majlis Perhimpunan Bulanan KKM, di sini.Pada 27 Julai lalu, Khairy membentangkan RUU itu untuk bacaan kali pertama dan Dewan Rakyat pada 2 Ogos lalu bersetuju supaya ia dirujuk kepada JPK Parlimen untuk diteliti serta membuat syor penambahbaikan sebelum bacaan kedua.RUU berkenaan bertujuan mewujudkan Generasi Penamat (GEG), hanya akan membabitkan golongan individu lahir selepas 1 Januari 2007.Ini antara lain melarang penjualan serta penggunaan sebarang bentuk bahan merokok termasuk rokok elektronik atau 'vape' kepada individu yang dilahirkan pada tahun selepas 2007.


261 mangsa sindiket pekerjaan diselamatkan setakat Ogos - Saifuddin

KUALA LUMPUR, 4 Oktober- Seramai 261 mangsa sindiket pekerjaan berjaya diselamatkan di empat negara melibatkan Kemboja, Laos, Myanmar dan Thailand setakat Ogos.Menteri Luar Datuk Seri Saifuddin Abdullah berkata daripada jumlah itu, 171 telah dibawa pulang, manakala 90 lagi sedang menunggu proses penghantaran pulang.Proses itu tertakluk kepada prosedur undang-undang di negara terlibat yang memerlukan siasatan, intipan, usaha menyelamat dan dokumentasi."Tindakan diambil Perwakilan Malaysia termasuklah memberi bantuan dan kerjasama pertemuan dengan pihak berkuasa."Kaunselor kita akan ziarah mereka untuk memastikan mereka berada dalam keadaan selamat dari segi kesihatan dan sebagainya,"katanya.Orang ramai dinasihatkan supaya menyemak sebarang tawaran pekerjaan di luar negara dengan Perwakilan Malaysia bagi mengelak sebarang unsur penipuan.

(Menteri Luar Datuk Seri Saifuddin Abdullah)


Kawal harga tiket, syarikat penerbangan setuju tambah kapasiti penerbangan

KUALA LUMPUR, 4 Oktober- Kementerian Pengangkutan mengadakan perbincangan dengan Suruhanjaya Penerbangan Malaysia (MAVCOM) dan syarikat penerbangan domestik bagi memastikan harga tiket penerbangan yang ditawarkan adalah kompetitif.Jelas Timbalan Menteri Pengangkutan Datuk Henry Sum Agong, hasil perbincangan, syarikat penerbangan bersetuju untuk menambah kapasiti penerbangan dari semasa ke semasa bergantung kepada permintaan."Berdasarkan pemerhatian oleh MAVCOM pada 14 September 2022, harga tambang penerbangan sehala kelas ekonomi bagi tempoh penerbangan untuk musim perayaan Tahun Baru Cina 2023 iaitu dari 18 hingga 26 Januari 2023 adalah antara RM100 hingga RM1,235 manakala bagi 20 hingga 21 Januari 2023 tempoh puncak harga tambang sehala adalah antara RM210 hingga RM1,400," katanya.Selain itu, Kementerian melalui MAVCOM akan meneruskan pemantauan terhadap harga tiket penerbangan bagi semua laluan penerbangan domestik termasuk laluan di antara Semenanjung dengan Sabah dan Sarawak.Datuk Henry menjawab pertanyaan wakil Dungun Wan Hassan Mohd Ramli.

(Timbalan Menteri Pengangkutan Datuk Henry Sum Agong)


MySejahtera kini berfungsi sebagai alat pengurusan kesihatan awam negara - Khairy

PUTRAJAYA, 4 Oktober - Aplikasi MySejahtera kini dijadikan alat pengurusan kesihatan awam negara selaras dengan pelan pendigitalan perkhidmatan kesihatan.Menteri Kesihatan, Khairy Jamaluddin berkata aplikasi tersebut telah ditambah baik dengan pelbagai ciri baharu termasuk penyimpanan rekod kesihatan dan butiran imunisasi kanak- kanak.

"Walaupun ada banyak teguran tentang isu-isu legasi yang berlaku sebelum kementerian kesihatan mengambil alih, isu pelantikan pada asalnya dan sebagainya, tetapi apa yang kementerian kesihatan telah usahakan apabila MySejahtera dipindahkan kepada KKM daripada MKN adalah untuk memastikan bahawa semua isu ini selesai."MySejahtera boleh digunakan sebagai platform kesihatan awam dan sejak beberapa bulan lepas pun saya rasa banyak ciri-ciri yang kita telah tambah seperti untuk membuat ikrar pendermaan organ serta derma darah, maklumat kesihatan dan sebagainya," katanya dalam sidang media selepas menghadiri Perhimpunan Bulanan bersama warga KKM, di sini.Tambah Khairy, dengan penambahbaikan tersebut akan dapat merealisasikan misi KKM dalam menuju ke arah dunia pendigitalan selain memantapkan lagi sistem kesihatan sedia ada.


8,000 unit rumah mampu milik tersedia, realisasikan Aspirasi Satu Keluarga, Satu Rumah

KUALA LUMPUR, 4 Oktober- Sebanyak 8,000 unit rumah mampu milik di ibu negara bernilai RM6 bilion disasarkan untuk pemilikan bumiputera, sekaligus merealisasikan Aspirasi Satu Keluarga, Satu Rumah.  Timbalan Menteri Perumahan dan Kerajaan Tempatan, Datuk Seri Dr. Ismail Abd. Muttalib berkata usaha itu juga bagi memastikan bekalan rumah mampu milik sentiasa tersedia terutama untuk golongan bekerja sendiri, B40 dan M40. Bagi memudahkan proses pemilikan rumah, pengecualian duti setem dan perjanjian pembelian rumah menerusi inisiatif skim i-Miliki diperkenalkan."Kita berikan pengecualian duti setem dan perjanjian pembelian rumah bagi rumah yang nilainya RM500,000 pengecualian sebanyak 100 peratus dan bagi nilai rumahnya RM500,000 sehingga RM1 juta kita berikan sebanyak 50 peratus," katanya.

(Timbalan Menteri Perumahan dan Kerajaan Tempatan, Datuk Seri Dr. Ismail Abd. Muttalib)

Ismail berkata demikian selepas menjadi tetamu program bual bicara di Angkasapuri.Tambah beliau, peluang tersebut ditawarkan kepada bakal pemilik rumah yang layak sehingga 31 Disember tahun hadapan. "Kita minta supaya pembeli melihat apakah syarat, apakah kebolehan kewangan yang ditawarkan kepada para pemajubagi mengelakkan mereka tidak tertipu dan menyebabkan rumah yang mereka beli terbengkalai," ujarnya.


YTSP salur sumbangan kepada 30 bayi menerusi Tabung Putra Petri

(Tuanku Hajah Lailatul Shahreen Akashah Khalil berkenan menyampaikan sumbangan kepada penerima)

KANGAR, 4 Oktober- Tabung Putra Petri, Yayasan Tuanku Syed Putra (YTSP) yang diwujudkan sejak 2014 terus menyantuni keluarga kurang berkemampuan dengan menyalurkan bantuan kepada 30 bayi baru lahir.25 bayi beragama Islam menerima sumbangan sebanyak RM1,300 seorang, manakala lima lagi bayi yang bukan beragama Islam menerima sumbangan sebanyak RM1,000 setiap seorang.Menurut Setiausaha Kehormat YTSP, Datuk Johari Mohd. Darus, bagi penerima yang beragama Islam, dana berkenaan dikreditkan ke akaun Tabung Haji di mana secara automatik bayi tersebut mendaftar haji, manakala yang bukan beragama Islam wang dikreditkan ke dalam akaun Amanah Saham Gemilang.Sehingga kini sebanyak 180 bayi menerima dana daripada tabung berkenaan dan simpanan itu tidak boleh dikeluarkan sehingga mereka mencapai usia 18 tahun.Pihak yayasan mengesyorkan agar ibu bapa membuat simpanan tambahan sekurang-kurangnya RM30 sebulan dan dalam tempoh 18 tahun, secara tidak langsung tabungan anak mereka boleh mencecah lebih RM10,000.Beliau menyatakan demikian di Majlis Penyampaian Sumbangan Bayi Baru Lahir Tabung Putra Petri YTSP dan Bantuan Kepada Pesakit-Pesakit Hospital Tuanku Fauziah di Kangar.Raja Puan Muda Perlis, Tuanku Hajah Lailatul Shahreen Akashah Khalil berkenan menyampaikan sumbangan kepada semua penerima.Baginda turut menyampaikan sumbangan peralatan perubatan kepada empat pesakit yang kini sedang mendapatkan rawatan di Hospital Tuanku Fauziah.


Kerajaan tidak berhasrat kaji semula GMP padi

KUALA LUMPUR, 4 Oktober - Kerajaan belum berhasrat untuk mengkaji semula harga minimum terjamin padi (GMP) yang telah ditetapkan.Menteri Pertanian dan Industri Makanan (MAFI),Datuk Seri Dr. Ronald Kiandee berkata harga padi telah diselaraskan pada tahun 2014.

Katanya, penetapan itu juga tertakluk kepada mutu sebenar padi.

"Pada masa ini, pesawah menikmati penyeragaman harga padi atau harga minimum terjamin padi di Semenanjung pada kadar RM1,200 per tan metrik atau RM1.20 bagi sekilogram. GMP telah diselaraskan pada tahun 2014 dan penetapan ini juga tertakluk kepada pemutuan sebenar padi."Tarikh akhir semakan GMP adalah pada 21 Februari 2014 dan pelaksanaan GMP ini telah dibuat melalui Perintah Tetap oleh Ketua Pengarah Kawalselia Padi dan Beras yang sedang berkuatkuasa sehingga hari ini," katanya.Ronald Kiandee berkata demikian ketika menjawab pertanyaan wakil Pokok Sena, Datuk Mahfuz Omar pada sesi pertanyaan menteri, di dewan rakyat.


Malaysia tidak menuju ke arah krisis ekonomi

KUALA LUMPUR, 4 Oktober- Negara tidak menuju ke arah krisis ekonomi, meskipun dilanda beberapa cabaran seperti faktor luaran di luar kawalan kerajaan.Jelas Menteri Kewangan, Tengku Datuk Seri Zafrul Tengku Abdul Aziz, negara masih mempunyai sistem kewangan bermodal baik dan kedudukan luaran yang kukuh."Sebagai contoh, pasaran kewangan negara sekarang sangat terbuka dengan penyertaan pelabur asing yang tinggi dan kini mempunyai pelbagai ekonomi serta lebihan akaun semasa, didorong eksport yang pelbagai."Setakat tahun ini, akaun semasa kekal positif, jumlahnya adalah RM3 bilion pada suku tahun pertama dan RM4.4 bilion pada suku kedua," kata Zafrul.Beliau menjawab pertanyaan ahli parlimen Bukit Bendera, Wong Hon Wai.Tambah Tengku Datuk Seri Zafrul, pelbagai pembaharuan dilaksanakan kerajaan, selepas krisis kewangan Asia yang dihadapi pada 1997 dan 1998.

(Menteri Kewangan, Tengku Datuk Seri Zafrul Tengku Abdul Aziz)


PLUS aktifkan lencongan di persimpangan bertingkat Juru (arah utara)

GEORGE TOWN, 4 Oktober- PLUS Malaysia Bhd akan mengaktifkan lencongan trafik dari jalan susur masuk ke arah Pulau Pinang-Alor Setar di Persimpangan Bertingkat Juru (Arah Utara) kepada semua kenderaan mulai pukul 12 tengah malam, 6 Okt (Khamis) hingga 11 malam, 13 Nov (Ahad).PLUS dalam kenyataan hari ini memaklumkan lencongan itu bagi membolehkan kerja-kerja menaik taraf dijalankan secara berperingkat bagi meningkatkan tahap keselamatan dan keselesaan pengguna lebuh raya di sepanjang rangkaian lebuh raya kendalian syarikat itu. "Satu daripada inisiatif yang dijalankan adalah dengan menaik taraf kapasiti sistem perparitan sedia ada yang termasuk dalam Rancangan Tebatan Banjir bersebelahan dengan lebuh raya kami beroperasi,” menurut kenyataan itu. Justeru, orang ramai yang melalui laluan berkenaan dinasihatkan supaya merancang perjalanan dan mendapatkan maklumat trafik terkini melalui Aplikasi PLUS, serta dinasihatkan supaya berhati-hati memandu, mematuhi had laju dan arahan papan tanda trafik ketika melalui kawasan itu.- BERNAMA


Zul Ariffin mengaku bersalah memuat naik kandungan bersifat sumbang

SEPANG, 4 Oktober - Pelakon popular, Zul Ariffin atau nama sebenarnya, Zulkifli Ariffin mengaku bersalah dan didenda RM30,000 di Mahkamah Sesyen Sepang di sini hari ini atas pertuduhan memuat naik kandungan bersifat sumbang dalam media sosial pada Mac lalu.Zul membuat pengakuan itu selepas pertuduhan dibacakan dihadapan Hakim Noorhisham Mohd Jaafar.

Zul, 36, didakwa membuat penghantaran komunikasi itu menggunakan aplikasi akaun Instagram zul_ariffin dengan niat menyakiti hati orang lain.

Dia didakwa melakukan kesalahan itu mengikut Seksyen 233 (1)(a) Akta Komunikasi dan Multimedia 1998 (Akta 588) dan boleh dihukum di bawah Subseksyen 233(3) akta sama. Seksyen 233 Akta Komunikasi dan Multimedia 1998 merujuk kepada penggunaan tidak wajar kemudahan rangkaian atau perkhidmatan rangkaian.

Kesalahan itu memperuntukkan hukuman denda maksimum RM50,000 atau dipenjarakan tidak melebihi setahun atau kedua-duanya dan boleh didenda RM1,000 bagi setiap hari kesalahan itu diteruskan selepas pensabitan.

Pendakwaan dikendalikan Timbalan Pendakwa Raya Suruhanjaya Komunikasi dan Multimedia (MCMC) Fazril Sani Mohamed Fadzil manakala tertuduh diwakili peguam P. Sivaram.

Hakim Noorhisham menjatuhkan hukuman denda RM30,000, dan jika gagal membayar akan dikenakan hukuman penjara sembilan bulan.

Pada awal tahun lalu, Zul menimbulkan kontroversi apabila didakwa memuat naik video 'babak panas' bersama seorang pelakon wanita sebagai tujuan untuk promosi sebuah drama bersiri dalam Instagram pada Mac lalu.Tertuduh juga telah bertindak pantas dengan memadam segera kandungan tersebut pada 19 Mac 2022.


Pelajar IPT keluarga B40 terima bantuan MAIWP

(Datuk Seri Jalaluddin menyaksikan majlis menandatangani Mou antara Universiti Antarabangsa UNITAR, Universiti Pertahanan Nasional Malasia UPNM dan PRIHATIN)

PETALING JAYA, 4 Oktober- 2,000 pelajar dari keluarga B40 di kawasan Wilayah Persekutuan yang berjaya melanjutkan pelajaran ke IPT menerima bantuan wang tunai dan peranti.Sumbangan oleh Yayasan Prihatin dan Majlis Agama Islam Wilayah Persekutuan (MAIWP) tersebut merupakan salah satu inisiatif program Jelajah Pendidikan Keluarga Malaysia JPKM.Majlis penyampaian disempurnakan Timbalan Menteri Wilayah Persekutuan, Datuk Seri Jalaluddin Alias kepada 200 penerima pertama. Bagi Ketua Pegawai Eksekutif, Yayasan Prihatin Nasional (PRIHATIN), Datuk Mohd Aizuddin Mohd Ghazali, JPKM di Wilayah Persekutuan menyasarkan pelajar yang tinggal di kawasan Program Perumahan Rakyat PPR.Terdahulu Datuk Seri Jalaluddin menyaksikan majlis menandatangani Memorandum Persefahaman (MoU) di antara Universiti Antarabangsa UNITAR, Universiti Pertahanan Nasional Malasia UPNM dan PRIHATIN dalam membangun, menyokong dan memperkaya pembangunan penyelidikan dan pendidikan tinggi.

(Datuk Seri Jalaluddin menaympaikan bantuan kepada pelajar dari keluarga B40)


Langkah bantu rakyat mangsa sindiket penipuan pekerjaan antara tumpuan sidang Parlimen hari ini

KUALA LUMPUR, 4 Oktober - Tindakan-tindakan yang diperlukan bagi membantu rakyat Malaysia yang ditipu dan diculik sindiket penipuan pekerjaan terutamanya di rantau Asia Tenggara bakal menjadi tumpuan persidangan Dewan Rakyat hari ini.Menurut Aturan Urusan Mesyuarat dalam laman sesawang rasmi Parlimen, soalan berkenaan bakal diajukan Datuk Mohd Fasiah Mohd Fakeh (Bersatu-Sabak Bernam) kepada Menteri Luar pada sesi Waktu Pertanyaan Menteri.

Turut tersenarai, soalan Wong Hon Wai (PH-Bukit Bendera) yang meminta Menteri Kewangan sama ada satu krisis kewangan sedang terbentuk berikutan nilai Ringgit Malaysia menjunam berbanding dolar Amerika Syarikat (AS), kadar inflasi dan hutang kerajaan yang kian bertambah.

Pada sesi soal jawab pula, Wan Hassan Mohd Ramli (PAS-Dungun) akan mengajukan soalan kepada Menteri Pengangkutan mengenai inisiatif dilaksanakan kementerian berkenaan bagi mengawal dan memantau harga tiket penerbangan domestik pada kebanyakan masa yang mahal dan tidak berpatutan.Selain itu, Datuk Seri Anwar Ibrahim (PH-Port Dickson) mahu Menteri Perdagangan Dalam Negeri dan Hal Ehwal Pengguna menyatakan prestasi Pasukan Khas Jihad Tangani Inflasi dalam menangani kenaikan kadar inflasi keseluruhan yang meningkat kepada 4.4 peratus dan inflasi makanan kepada 6.9 peratus pada Julai 2022 sepertimana laporan Indeks Harga Pengguna (IHP) terbitan Jabatan Perangkaan Negara (DOSM).Dewan Rakyat juga dijangka bakal tertumpu kepada pembentangan Rang Undang-Undang Kesatuan Sekerja (Pindaan) 2022, Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022 dan Rang Undang-Undang Pengangkutan Awam Darat (Pindaan) 2022 untuk bacaan kali kedua.Turut tersenarai adalah pembentangan untuk bacaan kali kedua bagi Rang Undang-Undang Kawalan Produk Tembakau dan Merokok (Pindaan) 2022 (Dalam pertimbangan Jawatankuasa Pilihan Khas), selain Rang Undang-Undang Makanan (Pindaan) 2022 serta Rang Undang-Undang Pencegahan dan Pengawalan Penyakit Berjangkit (Pindaan) 2021.Persidangan Dewan Rakyat kali ini dijadualkan berlangsung selama 32 hari dari 3 Okt hingga 29 Nov.-BERNAMA


Masyarakat bebas rasuah perlu dipupuk dari akar umbi

(Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki)

KUALA LUMPUR, 4 Oktober- Pendidikan antirasuah perlu bermula daripada akar umbi ke arah melahirkan melahirkan masyarakat bebas rasuah.Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki berkata pihaknya sentiasa komited dalam usaha membanteras ketirisan dan penyelewengan rasuah termasuk yang melibatkan kes berprofil tinggi."SPRM sentiasa telus dan profesional dalam menjalankan siasatan terhadap mana-mana pihak, yang didapati terlibat dalam isu penyalahgunaan kuasa mahu pun rasuah."SPRM bukan hanya memfokuskan untuk menyiasat kes-kes kecil tetapi termasuklah kes yang melibatkan 'ikan jerung' di negara ini."SPRM tidak memilih bulu dalam menjalankan tanggungjawab mereka dalam memastikan undang-undang dapat ditegakkan," katanya.Beliau berkata demikian ketika menjadi panel dalam Program Bicara Naratif disiarkan RTM sempena SPRM: 55 tahun memerangi rasuah.Azam berkata, tidak timbul soal berat sebelah SPRM dapat menangani sesuatu kes."Unsur berat sebelah ini kadangkala ia merupakan persepsi masyarakat, kita jalankan siasatan secara telus dan profesional, kita bila menyiasat kita pastikan keluhuran undang-undang itu dipatuhi, yang selalu timbul persepsi mereka yang terlibat yang rasa kita tak patut siasat."Sebab itu bila kita menyiasat ada satu badan lagi yang akan menentukan dari segi integritinya iaitu Jabatan Peguam Negara, bukalah sebanyak mana kertas siasatan pun tetapi sekiranya tidak dipersetujui oleh jabatan itu sudah tentu kes itu tidak dituduh di mahkamah," katanya.Justeru katanya, perkara itu menunjukkan bahawa prinsip pengasingan kuasa di dalam negara ini berjalan dengan begitu baik.

(Azam menjadi panel jemputan dalam Program Bicara Naratif disiarkan RTM sempena SPRM: 55 tahun memerangi rasuah)

"Model yang kita ada ini adalah model yang diamalkan hampir keseluruhan negara di dunia, waima di Amerika Syarikat mahu pun di United Kingdom, di mana kalau tanya saya secara peribadi lah rata-rata pegawai SPRM mungkin berfikiran yang sama di mana, mesti ada semak dan imbang."Kita tidak boleh ada satu pusat kuasa, di mana kita yang jalankan siasatan, kita juga yang menentukan pendakwaan kes berkenaan, jadi kecenderungan saya risau saja pengawai SPRM kalau kita ada kuasa itu di mana akibat kemarahan kita, emosi kita, maka kita akan buka fail, kita siasat dan kita pasti dia kena tuduh," katanya.Mengulas lanjut berhubung pendidikan awal berhubung rasuah di kalangan generasi muda, beliau berkata antara usaha dilakukan SPRM termasuk meletakkan elemen-elemen pencegahan rasuah di dalam buku teks peringkat sekolah rendah dan juga sekolah menengah. "Kita telah masukkan elemen pencegahan rasuah yang elektif di peringkat universiti dan pada tahun akan datang, insyallah pada tahun depan subjek antirasuah yang wajib akan diperkenalkan di universiti-universiti," katanya.Beliau turut menzahirkan rasa syukur dan bangga terhadap pencapaian cemerlang SPRM bersempena ulangtahun ke-55 agensi penguatkuasaan itu.Jelasnya reputasi cemerlang itu merupakan transformasi terbesar hasil penekanan kepada tiga strategi utama terutama dalam penguatkuasaan.


Mustafa Sentop tiba di Malaysia untuk lawatan rasmi

(Prof Dr Mustafa Sentop berjalan melepasi barisan kehormat oleh Rejimen Askar Melayu Diraja selepas tiba di Kompleks Bunga Raya untuk lawatan rasmi ke Malaysia/BERNAMA)

SEPANG, 4 Oktober-Speaker Parlimen Turkiye Prof Dr Mustafa Sentop tiba di sini hari ini untuk lawatan rasmi tiga hari ke Malaysia sehingga Rabu ini (5 Oktober). Pesawat khas membawa Sentop dan delegasinya mendarat di Kompleks Bunga Raya, Lapangan Terbang Antarabangsa Kuala Lumpur di sini pada pukul 11.50 malam Isnin.Sentop dan delegasinya disambut Duta Turkiye ke Malaysia Emir Salim Yuksel dan Timbalan Speaker Dewan Rakyat Datuk Mohd Rashid Hasnon.Beliau kemudian memeriksa kawalan kehormat terdiri 28 pegawai dan anggota Batalion Pertama Rejimen Renjer Diraja.  Semasa lawatannya, Sentop dijadualkan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.Beliau juga dijadualkan melakukan kunjungan hormat ke atas Speaker Dewan Rakyat Tan Sri Azhar Azizan Harun dan mengadakan pertemuan dengan Speaker Dewan Negara Tan Sri Dr Rais Yatim. -BERNAMA

(Prof Dr Mustafa Sentop (tengah) selamat tiba di Kompleks Bunga Raya untuk lawatan rasmi ke Malaysia bermula Isnin hingga 5 Oktober. Turut hadir Duta Turkiye ke Malaysia Emir Salim Yuksel (kanan) disambut Timbalan Speaker Dewan Rakyat Datuk Rashid Hasnon (kiri)/BERNAMA)


Pelaburan GDS: Manfaat Johor dari segi pemindahan teknologi, kemahiran tenaga kerja

JOHOR BAHRU, 3 Oktober- GDS Holdings Ltd, syarikat peneraju pembangunan pusat data berprestasi tinggi dari China, sedang melaksanakan projek fasa satu pusat datanya di Nusajaya Tech Park yang bernilai RM1.38 bilion. Menteri Besar Datuk Onn Hafiz Ghazi menerusi hantaran di laman Facebook memaklumkan, beliau berpeluang berjumpa dengan delegasi GDS Holdings Ltd, syarikat pusat data terbesar di China, di sini hari ini.

(Menteri Besar Datuk Onn Hafiz Ghazi / Foto Fb Onn Hafiz)

"Tindakan GDS melabur di sini antara lain akan memanfaatkan Johor dari segi pemindahan teknologi serta peningkatan kemahiran tenaga kerja," katanya.Onn Hafiz berkata,GDS juga akan membawa masuk ekosistem atau rantaian bekalan pusat data ke Johor, selain sedang merancang untuk mengadakan persidangan teknologi di sini.Ini sekali gus akan menaikkan lagi profil Johor sebagai destinasi pelaburan berteknologi tinggi serantau."Projek fasa pertama pusat datanya di Nusajaya Tech Park yang bernilai RM1.38 bilion ini dijangka siap untuk beroperasi pada Jun tahun depan, manakala bangunan kedua dan ketiga adalah pada suku ke-3 dan suku ke-4 2023," katanya.Antara yang hadir bersama Pengerusi Jawatankuasa Pelaburan, Perdagangan & Hal Ehwal Pengguna, Lee Ting Han, Ketua Eksekutif Invest Johor, Zarina Abdul Kadir, Pengurus Invest Johor, Sarkawi Zainal Abidin, Chief Executive Officer GDS, William Huang.


Johor bentuk jawatankuasa pelaburan khas tangani isu dihadapi pelabur - MB

JOHOR BAHRU, 3 Oktober- Kerajaan negeri Johor membentuk satu Jawatankuasa Pelaburan Khas yang berfungsi sebagai platform menyelesaikan isu dihadapi para pelabur di negeri itu.Menteri Besar Datuk Onn Hafiz Ghazi menerusi hantaran di laman Facebook beliau berkata jawatankuasa itu dianggotai pelbagai agensi serta syarikat berkaitan kerajaan (GLC) dari negeri Johor dan persekutuan.

(Menteri Besar Datuk Onn Hafiz Ghazi / Foto FB Onn Hafiz)

"Usaha ini penting bagi meyakinkan para pelabur tentang komitmen kerajaan negeri dalam memudahcara operasi perniagaan, sekali gus menggalakkan lagi pelaburan khususnya yang berimpak dan berteknologi tinggi untuk terus berada di Johor," katanya.Onn Hafiz berkata beberapa perkara telah diutarakan termasuk penyediaan infrastruktur asas seperti utiliti dan jalan raya di kawasan industri, meningkatkan lagi acara konvensyen dan pameran domestik serta antarabangsa selain mengukuhkan kedudukan Johor sebagai hab sekuriti makanan, serta ‘harapan’ yang diperlukan sesetengah taman perindustrian."Sekali lagi saya ingin mengucapkan terima kasih kepada semua pihak yang terlibat dalam membantu Johor merekodkan pelaburan RM60.9 bilion bagi separuh pertama tahun ini."Insya-Allah, kerajaan negeri tidak akan berpeluk tubuh dengan pencapaian ini. Malah, jawatankuasa ini kini fokus untuk mengenal pasti dan meneliti penyelesaian kepada cabaran yang dihadapi pelabur," katanya.Onn Hafiz berkata kerjasama yang ditunjukkan semua ahli Jawatankuasa Pelaburan Johor (JIC) akan terus memacu pelaburan di Johor dan membawa limpahan ekonomi secara berterusan ke negeri itu, untuk kesejahteraan rakyat pada masa akan datang.- BERNAMA


Program BCRC, UMMC kumpul dana bantu pesakit kanser golongan B40

KUALA LUMPUR, 3 Oktober- Pencegahan awal kanser payudara mampu mengurangkan risiko, sekali gus mempercepatkan pemulihan penyakit. Timbalan Pengarah Klinikal (Perubatan) Pusat Perubatan Universiti Malaya, Dr. Mohammad Salleh Yahya berkata disebabkan kos rawatan yang tinggi, golongan terjejas kemungkinan tidak dapat menerima rawatan penyakit kanser yang sesuai. Justeru bersempena 'Pink October 2022', program Breast Cancer Resource Centre of University Malaya Medical Centre (BCRC, UMMC) diadakan bagi mengumpul dana perubatan, khusus kepada pesakit kanser golongan B40.Ia juga bertujuan meningkatkan kesedaran pencegahan awal kanser payudara."Kita juga menggalakkan staf kita pakai baju warna pink sepanjang bulan Oktober untuk kita memperingati, meningkatkan kesedaran."Apa yang kita mampu buat, kalau kita tak berjaya memberi sumber kewangan, tenaga...paling tidak kita boleh memakai pakaian warna pink bagi menimbulkan kesedaran," katanya.

Beliau berkata demikian selepas Majlis Perasmian Kempen 'Pink October 2022' dan 'MH-BIFROST RUN 2022', di sini hari ini.


Kawasan Batu Granit Porfiritik masih ditutup

PERAK, 3 Oktober- Kawasan batu granit Porfiritik di Gunung Bujang Melaka, Kampar masih belum dibuka kepada umum, tidak seperti yang tular dalam media sosial baru-baru ini.Pengerusi Jawatankuasa Perumahan, Kerajaan Tempatan dan Pelancongan Perak Datuk Nolee Ashilin Mohammed Radzi berkata terdapat maklumat tular bahawa kawasan itu telah dibuka kepada umum serta dikenakan bayaran untuk masuk ke kawasan terbabit.

(Pengerusi Jawatankuasa Perumahan, Kerajaan Tempatan dan Pelancongan Perak Datuk Nolee Ashilin Mohammed Radzi)

"Kami tidak ada hak untuk memaksa pemilik tersebut untuk membuka kepada orang ramai. sekarang ni ada kes menyatakan ianya viral dibuka masuk lima ringgit semua tu ini tidak betul kerana pemilik masih lagi belum bersedia dan laluan masuk adalah tidak sesuai untuk digunakan oleh pihak public kerana ianya melalui kawasan larangan lembaga air Perak," katanya kepada media pada Program Pelancaran Perak Box Office di sini.Menurutnya segala kemudahan yang terdapat di kawasan itu hanya untuk kegunaan persendirian dan pemilik bertanggungjawab sekiranya berlaku sebarang perkara tidak diingini kerana lokasi batu granit itu berada di atas tanah persendirian.


Bas dari Hatyai terbabas masuk parit

KEDAH, 3 Oktober- Keseronokan 29 penumpang bercuti ke Hatyai Thailand bertukar tragedi apabila bas persiaran yang dinaiki terbabas di bahu jalan dan memasuki parit di Kilometer 60 Arah Selatan Lebuhraya Utara Selatan.Ketua Pusat Gerakan Operasi Jabatan Bomba dan Penyelamat Malaysia (JBPM) Kedah Penguasa Bomba Zamani Ismail berkata kesemua mangsa dan pemandu bas dari Kampar Perak selamat.

(Bas persiaran terbabas / Foto Ihsan Bomba)

Katanya menerusi satu kenyataan, 11 mangsa yang cedera dibawa ke Hospital Sultanah Bahiyah Alor Setar untuk menerima rawatan manakala 18 lagi penumpang di bawa ke kawasan rehat dan rawat Gurun untuk dihantar pulang.JBPM menerima panggilan kemalangan pada pukul 3.15 petang dan mengerakkan pasukan diketuai oleh Komander Operasi Penolong Bomba Kanan Satu Jasbir Singh Tara Singh.Terlibat dalam operasi terbabit anggota bomba dari Balai Bomba dan Penyelamat Alor Setar, Jalan Raja dan Pendang .Sejurus tiba bomba membuat size-up di lokasi kejadian dan seterusnya memberikan rawatan awal dan mengawal keadaan di lokasi kejadian.Operasi tamat sepenuhnya pada pukul 4.59 petang tadi.


640,000 pekerja asing dalam proses dibawa masuk

KUALA LUMPUR, 3 Oktober- Seramai dua juta pekerja asing akan berada di negara ini untuk bekerja di pelbagai sektor.Menteri Sumber Manusia, Datuk Seri M Saravanan berkata, jumlah itu lebih tinggi berbanding 1.8 juta pekerja asing yang berada dalam negara sebelum pandemik COVID-19 melanda.

(Menteri Sumber Manusia, Datuk Seri M Saravanan)

Selain itu, pihak industri juga perlu menyatakan dengan jelas kekangan yang mereka hadapi dalam mendapatkan dan membawa masuk pekerja.Setakat ini seramai 640,000 pekerja asing sedang dalam proses dibawa masuk secara berfasa.M. Saravanan menyatakan perkara itu selepas mengadakan pertemuan bersama persatuan-persatuan berkaitan industri pembinaan."Setakat ini dari segi Kementerian Sumber Manusia kita hampir sudah selesai. Dari segi kelulusan kontraktor dan sebagainya. Kini bergantung kepada kementerian-kementerian lain. 640,000 pekerja asing sedang dalam proses mengadakan proses kesihatan di negara sumber. Maksudnya kita sudah ambil hampir 2 juta. Tidak pernah kita ada lebih daripada 1.8 juta. Atas permintaan pihak industri kita dah sampai hampir 2 juta," katanya selepas sesi perjumpaan berkenaan di Wisma HRD Corporation, Damansara, Kuala Lumpur hari ini.Justeru, Kerajaan tidak dapat membantu sekiranya pihak berkaitan gagal mengemukakan masalahnya secara terperinci, katanya.Pada masa sama, beliau menegaskan bahawa langkah untuk mengelak lambakan pekerja asing di negara terus diberi tumpuan.Di samping itu, Datuk Seri M. Saravanan berkata, masalah yang diungkitkan dalam sesi pertemuan termasuk kelewatan proses kelulusan visa, akan dibawa kepada kementerian berkaitan untuk mendapatkan bantuan selanjutnya.


Kesatuan Telekomunikasi Antarabangsa (ITU) Malaysia dipilih jadi Ahli Majlis

KUALA LUMPUR, 3 Oktober- Malaysia dipilih menduduki kerusi Ahli Majlis Kesatuan Telekomunikasi Antarabangsa (ITU) dalam Persidangan Plenipotentiary 2022 untuk penggal 2023-2026. Malaysia salah satu negara anggota dari zon Asia dan Australasia yang bersaing merebut 13 tempat mewakili zon berkenaan.Malaysia mendapat 147 undi daripada 180 undi dan menduduki tempat ke-5 teratas.

(Menteri Komunikasi dan Multimedia, Tan Sri Annuar Musa)

Menteri Komunikasi dan Multimedia, Tan Sri Annuar Musa, yang memimpin delegasi Malaysia menyifatkan keputusan itu, satu penghormatan besar kepada Malaysia selaku negara peneraju dalam bidang telekomunikasi dan ekonomi digital di rantau Asia Tenggara. Beliau berterima kasih kepada Perdana Menteri, Datuk Seri Ismail Sabri Yaakob dan seluruh anggota kabinet yang memberi sokongan tidak berbelah bahagi untuk Malaysia bertanding setelah gagal menduduki kerusi itu pada 2014.Tan Sri Annuar turut merakamkan penghargaan kepada seluruh keluarga K-Komm, SKMM dan kedutaan Malaysia di Romania atas segala sokongan, bantuan dan kempen sejak setahun lalu dalam usaha Malaysia menjadi ahli majlis.Bagi beliau kemenangan hari ini, adalah kekuatan kita bersama di bawah kepimpinan Datuk Seri Ismail Sabri di pentas antarabangsa.Malaysia salah satu negara anggota dari zon Asia dan Australasia yang bersaing merebut 13 tempat mewakili zon berkenaan. Keputusan itu diumumkan pada Persidangan Plenipotentiary 2022 di Bucharest, Romania yang bermula 26 September lalu.Perkembangan ini mengukuhkan lagi perkembangan negara dalam bidang telekomunikasi dan ekonomi digital selari hasrat Rangka Tindakan Ekonomi Digital Malaysia (MyDIGITAL), di samping memelihara kepentingan negara dalam isu-isu global berkaitan jurang digital dan keselamatan siber.


Kuwait Airways kembali mendarat di KLIA

SEPANG, 3 Oktober- Selepas tujuh tahun, buat julung kalinya pesawat Kuwait Airways mendarat di Lapangan Terbang Antarabangsa Kuala Lumpur (KLIA), yang turut memberikan isyarat positif kepada industri pelancongan tempatan.Pesawat Boeing 777-300ER yang membawa 300 penumpang itu berlepas dari Kuwait sebelum tiba di KLIA pada pukul 11.40 pagi.Pengerusi ATS Global Travel and Charter Sdn Bhd, Datuk A. Aziz Ahmad berkata penerbangan bakal dijadualkan 2 kali seminggu bermula Oktober ini. "Kita sekarang dalam proses pemulihan Covid-19 dan kita boleh jangkakan kekerapan akan ditingkatkan pada masa depan dan ini bagus untuk Malaysia dengan kehadiran pelancong ke dalam negara," katanya.

Beliau berkata demikian kepada pemberita selepas majlis meraikan ketibaan penumpang di KLIA menerusi penerbangan KU409 syarikat penerbangan itu, di sini hari ini.Tambah Aziz, jadual penerbangan bakal ditambah sekiranya permintaan menggalakkan. ATS Global Travel and Charter merupakan salah satu agensi perkhidmatan am yang dilantik, bagi menguruskan perjalanan penerbangan Kuwait Airways.


KEMAS peruntuk RM1 juta bagi pelaksanaan program Pintar Botani

IPOH, 3 Oktober- Jabatan Kemajuan Masyarakat (Kemas) memperuntukkan RM1 juta bagi melaksanakan program Pintar Botani melibatkan 500 Tabika Kemas di seluruh negara mulai tahun depan. Menteri Pembangunan Luar Bandar Datuk Seri Mahdzir Khalid berkata Modul Pintar Botani itu merupakan aktiviti luar bilik darjah yang menerapkan aspek Sains dan Teknologi serta Amalan Gaya Hidup Sihat melalui makanan seimbang dan berkhasiat.

(Menteri Pembangunan Luar Bandar Datuk Seri Mahdzir Khalid / Foto Bernama)

“Program ini adalah aktiviti mengindahkan persekitaran Tabika Kemas dengan mendidik kanak-kanak menanam sayur-sayuran serta pokok buah-buahan dan hasil tuaiannya boleh dimasukkan dalam menu makanan di Tabika Kemas yang disediakan oleh pembantu Pemaju Masyarakat Sukarelawan. "Ini sekali gus menjadi usaha Kemas untuk memastikan kanak-kanak mendapat zat makanan yang seimbang agar tahap kesihatan fizikal dan mental kanak-kanak yang lebih baik selain mereka mendapat pengalaman yang menyeronokkan sepanjang belajar di Tabika Kemas," katanya dalam satu kenyataan hari ini.Mahdzir berkata aktiviti di luar bilik darjah menerusi Modul Pintar Botani itu juga akan membantu pembentukan pemikiran kreatif dan sifat bekerjasama dalam kalangan kanak-kanak."Program Pintar Botani ini bukan sahaja dapat mengoptimumkan tanah dan menceriakan kawasan Tabika malah menjadikan persekitaran Tabika Kemas lebih menarik dengan penyediaan landskap serta tumbuhan hijau seperti sayur-sayuran dan pokok buah-buahan yang akan ditanam," katanya.Pada masa yang sama Mahdzir berharap Program Pintar Botani itu mendapat sokongan dan juga kerjasama para ibubapa dan juga penduduk sekitar premis Tabika Kemas.Katanya penglibatan program Pintar Botani berkonsepkan Keluarga Malaysia melalui penglibatan pelbagai pihak seperti Jawatankuasa Aktiviti Tabika, ibu bapa dan penduduk setempat, agensi kerajaan seperti Jabatan Pertanian, Institut Penyelidikan dan Kemajuan Pertanian Malaysia (MARDI), Kementerian Kesihatan dan badan bukan kerajaan.Selain itu, Mahdzir berkata program Pintar Botani juga akan membolehkan Pemaju Masyarakat Tabika Kemas memberi pendedahan asas keusahawanan melalui aktiviti jual beli hasil tanaman. - BERNAMA


KKM sediakan fasiliti lengkap terhadap kesihatan mental

PUTRAJAYA, 3 Oktober- Lebih 307,000 panggilan talian sokongan psikososial diterima Kementerian Kesihatan (KKM), daripada individu yang memerlukan sokongan emosi, setakat September lalu, sebelum pandemik COVID-19, Kajian Kesihatan dan Mobiliti Kebangsaan menunjukkan 2.3 % iaitu 500,000 individu dewasa berusia 18 tahun ke atas alami gangguan kemurungan.Menurut Pakar Perunding Perubatan Kesihatan Awam dan Ketua Sektor Kesihatan Mental, Bahagian Kawalan Penyakit, Dr Nurashikin Ibrahim, tekanan hidup akibat pandemik COVID-19 menjadi salah satu faktor individu mengalami masalah kesihatan mental. Kesihatan dan kesejahteraan mental masyarakat sentiasa menjadi keutamaan KKM khususnya bagi membangunkan negara dalam peralihan fasa endemik.

(Pakar Perunding Perubatan Kesihatan Awam dan Ketua Sektor Kesihatan Mental, Bahagian Kawalan Penyakit, Dr Nurashikin Ibrahim)

Justeru KKM sentiasa mengutamakan kesihatan dan kesejahteraan mental masyarakat khususnya dalam peralihan fasa endemik.

Sokongan sosial amat penting kerana setiap individu mempunyai daya tindak berbeza dalam menangani segala masalah kehidupan. "Jadi sebab itu, kita kena faham apa itu kesihatan mental, kesihatan mental adalah dari segi definisi iaitu satu situasi di mana seorang itu tahu potensi diri boleh bekerja dengan produktif dan menyumbang kepada masyarakat, jadi ada ketika dalam hari tertentu kesihatan mental terganggu semasa pandemik kesihatan mental yang optimum akan turun.Walaupun begini kita sedang bangkit yang penting daya tahan dan penjagaan kendiri kesihatan mental ini yang penting diamalkan oleh masyarakat," katanya.Tambahnya, masyarakat kini semakin cakna terhadap tanda-tanda awal masalah kesihatan mental seperti kemurungan, sedih berpanjangan, hilang selera makan dan gangguan tidur. Setakat ini, KKM mempunyai empat institusi kesihatan mental, lebih 60 buah hospital, 1,161 klinik kesihatan dilengkapi perkhidmatan kesihatan mental dan 35 Pusat Kesihatan Mental Masyarakat (MENTARI).Seramai 200 kaunselor ditempatkan di peringkat daerah untuk membantu dalam intervensi dan kaunseling di klinik kesihatan. "Dalam pada itu, KKM juga ambil inisiatif wujudkan pelan strategik mental kebangsaan, promosi kesihatan mental, kesiapsiagaan mental bencana krisis bunuh diri, kolaborasi agensi kerajaan dan NGO, baru-baru ini KKM agihkan dana kepada NGO untuk laksana aktiviti, yang penting perkasa masyarakat dengan aktiviti bersama NGO dan juga agensi lain,"kata Dr. Nurashikin Ibrahim kepada RTM.


WI Pahang tuan rumah Persidangan Persatuan Wanita Desa Sedunia Ke-30

KUALA LUMPUR, 3 Oktober- Pertubuhan Perkumpulan Perempuan Pahang (WI) bakal menjadi tuan rumah Persidangan Persatuan Wanita Desa Sedunia Ke-30.Raja Permaisuri Agong, Tunku Hajah Azizah Aminah Maimunah Iskandariah bertitah, persidangan itu berlangsung pada 18 hingga 25 Mei tahun hadapan di Putrajaya."WI negeri Pahang akan menjadi tuan rumah pada Persidangan Persatuan Wanita Desa Sedunia Ke-30 yang diadakan pada bulan Mei tahun hadapan."Sepatutnya persidangan dunia ini pada tahun ini, kerana Covid tahun lepas dan kita tidak tahu bila 'lockdown' dan masalahnya apabila semua delegasi dari seluruh dunia akan datang...jadi kita tidak tahu di mana yang nak kena kuarantin, terpaksa ditangguhkan pada tahun yang akan datang," titah baginda.

(Raja Permaisuri Agong, Tunku Hajah Azizah Aminah Maimunah Iskandariah)

Bagindah bertitah demikian pada sidang media khas bersama rakan strategik di Istana Negara, di sini hari ini.WI Pahang telah membida di persidangan ke-28 di Warwick University, United Kingdom dan persidangan ke-29 di Melbourne, Australia untuk menjadi tuan rumah pada tahun hadapan.Tunku Hajah Azizah yang juga Tuanku Pengerusi WI Pahang turut bertitah, persidangan ke-30 itu akan disertai 500 peserta daripada kalangan ahli Persatuan Wanita Desa Sedunia, ACWW. Selain sesi persidangan dan perbincangan, program lain yang akan diadakan adalah lawatan sehari ke Kompleks Jabatan Kemajuan Orang Asli Malaysia, Gombak; Institut Penyelidikan Perhutanan Malaysia, Kepong; Institut Kraf Negara, Rawang dan Universiti Multimedia di Cyberjaya.


Ziarah Kasih Ambil Peduli (ZKAP) bantu penduduk yang memerlukan bantuan

MATA AYER, 3 Oktober- Ziarah Kasih Ambil Peduli, satu pendekatan turun padang oleh wakil rakyat untuk menjengah kehidupan semasa serta permasalahan dihadapi penduduk di pelusuk kampung.Program ini menjadi satu usaha berkala memantau keadaan semasa masyarakat khususnya mereka yang memerlukan selain beramah mesra mengeratkan hubungan.

(Ketua Polis Daerah Arau, Superintendan Ahmad Mohsin Md Rodi dan Exco Pembangunan Wanita, Keluarga dan Masyarakat Negeri yang juga ADUN Mata Ayer, Siti Berenee Yahaya ziarah penduduk yang memerlukan bantuan di sini)

Menurut Exco Pembangunan Wanita, Keluarga dan Masyarakat Negeri yang juga ADUN Mata Ayer, Siti Berenee Yahaya, kerjasama bersama Jawatankuasa Pembangunan dan Keselamatan Kampung (JPKK) penting agar masalah dihadapi penduduk dapat diberi perhatian segera.Ini disebabkan setiap Pengerusi dan Jawatankuasa JPKK disetiap kampung sentiasa bersama penduduk dan seharusnya mengetahui permasalahan setempat.Beliau menyatakannya ketika ditemui media pada Program Ziarah Kasih Ambil Peduli sekitar kampung di Mata Ayer bersama JPKK dan Ketua Polis Daerah Arau, Superintendan Ahmad Mohsin Md Rodi.Menerusi program ini, lima penduduk sekitar Mata Ayer disantuni terdiri mereka yang menghadapi masalah kesihatan antaranya sakit buah pinggang dan strok serta asnaf dengan sumbangan berupa barangan keperluan harian dan wang tunai.


Air mata kegembiraan sambut kepulangan ejen produk kosmetik yang diculik

(Ejen jualan produk kosmetik, Rosnazirah Mohd Naim menangis ketika memeluk ayahnyasebaik tiba di kediaman ibu bapanya di Kota Bharu, Kelantan hari ini/FOTO BERNAMA)

KOTA BHARU, 3 Oktober - Ejen jualan produk kosmetik, Rosnazirah Mohd Naim yang diculik sekumpulan lelaki di rumahnya di Tumpat, dekat sini pada 13 Sept, hari ini diserahkan polis kepada ahli keluarganya di Jalan Kelochor, di sini.Kepulangan Rosnazirah, 36, disambut dengan tangisan kegembiraan oleh kedua ibu bapa serta anggota keluarganya yang lain, termasuk anak perempuannya yang berusia 13 tahun.Turut mengiringi ketibaan mangsa adalah Ketua Polis Kelantan Datuk Muhamad Zaki Harun serta pegawai-pegawai kanan polis dari Ibu Pejabat Polis Kontinjen (IPK) Kelantan.Muhamad Zaki berkata dengan penyerahan mangsa kepada keluarganya, kes dianggap sudah selesai dan kejayaan itu menunjukkan kesepaduan masyarakat dalam menangani permasalahan seperti ini.“Ini adalah kejayaan hasil kerjasama antara Polis Diraja Malaysia (PDRM) Kelantan, Bukit Aman dan rakan setugas dari negara jiran.“Kita tahu mangsa ditahan penculik melebihi 20 hari dan mungkin pengalaman dialami mangsa meninggalkan kesan emosi dan kejutan kepadanya. Sebaiknya kita berilah ruang kepadanya dan keluarga buat masa sekarang,” katanya kepada pemberita selepas penyerahan mangsa kepada keluarganya hari ini.

(Ejen jualan produk kosmetik, Rosnazirah Mohd Naim,36, berjaya diserahkan oleh polis Kelantan kepada keluarganya di Jalan Kelochor, Kota Bharu pukul 2.50 petang tadi/FOTO BERNAMA)

Jelasnya polis akan terus membantu mangsa termasuk bantuan di segi psikologi dan berharap agar masyarakat jangan memperkatakan hal yang negatif melibatkan mangsa.Katanya orang ramai perlu mengambil iktibar daripada kejadian ini dan berharap perkara sama tidak menimpa ke atas orang lain.“Apa yang penting kita berikan ruang kepada mangsa dan keluarga untuk menenangkan diri,” katanya.Dalam kejadian 13 Sept lepas, mangsa diculik oleh beberapa lelaki dari rumahnya di Kampung Semat Jal, Tumpat pada jam 5.10 petang.Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek.Ketua Polis Negara, Tan Sri Acryl Sani Abdullah Sani, dalam kenyataan sebelum ini berkata mangsa diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu. - BERNAMA


MINDEF rancang tubuh Jawatankuasa Pelaburan Pertahanan bagi perolehan aset bernilai tinggi

KUALA LUMPUR, 3 Oktober - Kementerian Pertahanan (MINDEF) merancang untuk menubuhkan Jawatankuasa Pelaburan Pertahanan seperti yang disyorkan dalam Kertas Putih Pertahanan (KPP). Timbalan Menterinya, Datuk Seri Ikmal Hisham Abdul Aziz berkata jawatankuasa itu berperanan menetapkan dasar dan membuat keputusan berkaitan perolehan aset, khususnya aset strategik bernilai tinggi.Katanya, kementerian juga sentiasa memastikan pematuhan peraturan kewangan semasa dikuatkuasakan sepenuhnya dalam setiap peringkat dan proses perolehan.

"Pihak kementerian juga menetapkan supaya setiap permohonan perolehan aset dan kelengkapan yang baharu perlu diperakukan oleh pihak pengguna sendiri, iaitu sama ada daripada pihak Tentera Darat Malaysia (TDM), Tentera Laut Diraja Malaysia (TLDM) atau Tentera Udara Diraja Malaysia (TUDM) terlebih dahulu, sebelum sebarang proses perolehan dilaksanakan."Seterusnya dikemukakan kepada agensi pusat seperti Unit Perancang Ekonomi, Jabatan Perdana Menteri dan Kementerian Kewangan untuk kelulusan perolehan. Perkara ini adalah merupakan salah satu usaha untuk mencegah dan mengelak sebarang unsur penyelewengan," katanya ketika menjawab pertanyaan wakil Pasir Mas Ahmad Fadhli Shaari, di Dewan Rakyat.

Katanya, kajian semula dan kemas kini Prosedur Operasi Standard (SOP) Pengurusan Perolehan Dalaman turut dilakukan, agar segala prosedur mematuhi semua dasar dan peraturan kewangan semasa.


Bajet 2023 tetap dibentangkan Jumaat ini

KUALA LUMPUR, 3 Oktober- Bajet 2023 akan tetap dibentangkan Jumaat ini.Demikian tegas Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.Jelas beliau, ia hasil pertemuan bersama Perdana Menteri, Datuk Seri Ismail Sabri Yaakob semalam."Bajet sudah tentu akan dibentangkan. Itu yang saya difahamkan setakat pukul 10.30 malam tadi."Sebab kita ada 'pre council' dan saya orang terakhir berada dengan Perdana Menteri. Bajet akan dibentang 7 haribulan," katanya pada sidang media di Parlimen, hari ini.Beliau sekali gus menafikan khabar angin berhubung pembubaran Parlimen yang akan dibuat sebelum hari pembentangan Bajet 2023.Tambah Junaidi, sekiranya keadaan itu berlaku, pentadbiran baharu selepas pilihan raya masih boleh menggunakan teks lama atau dipinda.

(Datuk Seri Dr Wan Junaidi Tuanku Jaafar)

Larangan Ahli Parlimen bertukar parti dikuatkuasakan sebelum PRU15Dalam pada itu, Wan Junaidi berkata undang-undang berkaitan larangan Ahli Parlimen bertukar parti akan dikuatkuasakan sebelum Pilihan Raya Umum Ke-15. "Rang undang-undang ini sebagaimana yang dipaparkan di laman sesawang rasmi Istana Negara pada pagi ini bahawa sudah diperkenankan Yang di-Pertuan Agong. Tegas beliau, perkara itu akan diumumkan dalam masa terdekat.